REMAJA OKU: “ARWAH IBU SURUH BAKAR RUMAH”

KUALA TERENGGANU: Mendakwa ‘disuruh’ oleh arwah ibunya, seorang remaja kelainan upaya (OKU) membakar rumah neneknya malam tadi.

Kejadian berlaku sekitar jam 7.50 malam, di Kampung Gong Nangka, Kuala Ibai, ketika remaja berusia 14 tahun itu tinggal sendirian di rumah, pada masa sama, bapa dan neneknya berada di rumah saudara yang terletak tidak jauh dari lokasi kebakaran.

Juriah Salleh, 64, nenek saudara kepada remaja tersebut memaklumkan ada terdengar bunyi letupan sebelum api menjadi marak.

“Dia (remaja OKU) kata dia bakar sebab nampak arwah ibu dia suruh bakar dengan mancis, kertas, lilin dan diletak dalam kain.”

Menurut Juriah, ini bukan kali pertama berlaku kerana remaja OKU itu pernah cuba membakar rumah yang sama pada 2016, namun cubaan itu berjaya digagalkan.

Ketua Balai Bomba dan Penyelamat (BBP) Kuala Terengganu, Rozizah Abni Hajar mengesahkan kediaman itu terbakar 100 peratus, dan bomba mengambil masa 35 minit untuk mengawal dan memadam api.

Siasatan masih dilakukan untuk mengenal pasti punca kebakaran dan nilai kerugian yang berpunca dari kebakaran itu.- AlHijrah Online / Faez Baderolhesam / Kamalruddin Taib


JAIP SASAR SEMUA RESORT DI JANDA BAIK PEGANG SIJIL HALAL

KUANTAN: Tiga resort di Janda Baik, Bentong yang dianugerahkan Sijil Pengesahan Halal Malaysia baru-baru ini menjadi perintis kepada semua resort dan chalet lain yang beroperasi di lokasi pelancongan itu untuk turut berusaha mendapatkan sijil halal.

Sebelum ini kira-kira 30 pengusaha resort menyertai Seminar Kesedaran Halal yang dianjurkan pihak Jabatan Agama Islam Pahang (JAIP) namun setakat ini hanya tiga sahaja yang meneruskan komitmen untuk melengkapkan permohonan seterusnya mendapatkan sijil halal.

Ketua Penolong Pengarah, Bahagian Pengurusan Halal JAIP, Noridzuan Abdul Manan berkata, tiga resort yang dianugerahkan sijil halal itu ialah Al Sakinah Resort, CAMP ABC dan 101 Resort & SPA.

Menurutnya, walaupun jumlah resort yang dianugerahkan sijil halal itu sangat kecil berbanding jumlah resort yang ada di kawasan pelancongan popular tersebut, namun ia satu kejayaan yang boleh menjadi langkah awal pensijilan halal bagi resort yang lain.

“Bahagian Pengurusan Halal JAIP menjalin kerjasama erat bersama Persatuan Pengusaha Resort Janda Baik sejak awal tahun ini di mana kami sentiasa turun padang bertemu pengusaha melalui pelbagai siri perbincangan, seminar, bengkel dan bimbingan.

“Allhamdulillah, buat permulaan ini, tiga resort berjaya menjadi perintis awal kepada puluhan resort dan chalet lain yang beroperasi di Janda Baik untuk turut berusaha mendapatkan Sijil Halal pada masa hadapan,” katanya ketika dihubungi di sini hari ini.

Noridzuan (duduk dari kanan) bersama wakil resort dan chalet di Janda Baik, Bentong yang dianugerahkan Sijil Pengesahan Halal Malaysia baru-baru ini.
Noridzuan berkata, kejayaan tiga resort berkenaan mendapat sijil halal membuktikan sijil halal bukan suatu yang sukar dan mustahil tetapi memerlukan komitmen dan kesungguhan pengusahanya.

“Paling penting di sini, pihak pengusaha perlu memastikan semua ramuan makanan yang digunakan disahkan halal dengan memiliki sijil halal yang sah.

“Selain itu pihak pengusaha perlu mematuhi aspek kebersihan dan penyediaan makanan yang baik serta mematuhi semua peraturan dan prosedur halal dari pelbagai aspek.

“Pihak kami akan terus meletakkan komitmen untuk membantu semua industri yang berminat untuk mendapatkan sijil halal,” katanya.

Beliau berkata, tanggapan untuk mendapatkan sijil halal adalah sukar adalah tidak benar.

Katanya, proses itu sangat mudah kerana pihak JAIP sentiasa bersedia untuk membantu pihak industri, bermula dari proses pemahaman terhadap peraturan dan prosedur halal, sehingga proses mudah cara mengisi permohonan melalui sistem e-halal secara atas talian.

“Kejayaan tiga resort tersebut perlu dijadikan contoh kepada pengusaha resort yang lain untuk memohon sijil halal sekali gus memastikan makanan yang disajikan adalah benar-benar halal dan memberi kayakinan kepada orang ramai,” katanya. — SINAR HARIAN


TANGGUH IMPORT DAGING DARI RUMAH SEMBELIHAN LANGGAR SOP

KUALA LUMPUR: Pengimportan daging dari rumah sembelihan haiwan di Australia yang didakwa melanggar prosedur operasi standard (SOP) penyembelihan halal, wajar ditangguhkan sementara bagi memberi ruang kepada pihak berkuasa menjalankan siasatan lanjut.

Mufti Negeri Sembilan Datuk Mohd Yusof Ahmad berkata dalam tempoh siasatan itu juga, umat Islam disaran supaya menghentikan pembelian daging yang disumberkan dari rumah sembelihan itu sehingga mengetahui kesahihan dakwaan berkenaan.

“Dalam Islam, hadis menyebut kalau kita berasa ragu tidak boleh kita makan. Apatah lagi kalau sekiranya pihak berkuasa sedang menjalankan siasatan bagi menentukan status halal makanan itu.

“Di situ sudah ada keraguan, ditambah pula ada saksi yang mengatakan benda itu (prosedur penyembelihan) memang dilakukan secara tidak betul, jadi memang patutlah digantung pengimportan dagingnya dahulu,” katanya kepada Bernama.

Beliau mengulas pendedahan oleh Persatuan Pengguna Islam Malaysia (PPIM) bersama Pertubuhan Kemasyarakatan Rakyat (Pekemas) dan Sahabat 99 mengenai perlanggaran SOP penyembelihan halal oleh sebuah syarikat di Australia yang mendapat kelulusan daripada Badan Induk Halal Jabatan Kemajuan Islam (JAKIM).

Syarikat itu yang turut mengeksport daging ke Malaysia bagaimanapun menafikan dakwaan berkenaan dan siasatan masih dijalankan oleh Jakim bersama pihak berkuasa Australia iaitu ‘Department of Agriculture, Water and the Environment’ (DAWE).

Mohd Yusof berkata selain menangguhkan pengimportan, perlu juga ada kaedah untuk memastikan agar daging yang telah berada di pasaran, tidak dijual oleh pekedai kepada umat Islam.

Menyuarakan perkara sama, Timbalan Presiden Gabungan Persatuan-Persatuan Pengguna Malaysia (FOMCA) Mohd Yusof Abdul Rahman meminta pekedai agar bersikap bertanggungjawab dengan menarik balik penjualan bahan mentah itu sekiranya memperoleh sumber daging dari syarikat terlibat.

“Kalau sudah masuk Malaysia dan ada nama atau label syarikat tersebut tertera dalam bungkusan daging, mungkin umat Islam juga boleh mengelak daripada membeli atau menjualnya.

“Selain itu, sebagai langkah berjaga-jaga mungkin wajar dibekukan pengimportan daging dari rumah sembelihan itu sementara menunggu pihak Jakim menyiapkan siasatan. Selepas lengkap siasatan dan didapati tiada asas dakwaan, barulah kita buka semula pengimportan,” katanya.

Pada 10 Mei lepas Jakim dalam kenyataan memaklumkan sedang menjalankan siasatan berhubung dakwaan pelanggaran prosedur penyembelihan halal sebuah syarikat yang diiktiraf halal oleh Malaysia di Australia.

Siasatan dilakukan Pegawai Atase Halal Jakim di Australia dan DAWE selain perbincangan dengan Kaunselor (Pertanian), Kedutaan Australia di Malaysia diadakan pada 28 April lepas, bagi memastikan hasil siasatan tersebut dapat diserahkan kepada kerajaan Malaysia secepat mungkin. – AlHijrah Online


SIASAT DAN BAWA KE MUKA PENGADILAN JIKA WUJUD PENIPUAN

MAKKAH: Pihak berkuasa diminta menyiasat secara terperinci berhubung isu hampir 380 bakal jemaah haji terkandas di Lapangan Terbang Antarabangsa Kuala Lumpur (KLIA) dan Hotel Movenpick KLIA, semalam.

Menteri di Jabatan Perdana Menteri (Hal Ehwal Agama) Senator Datuk Idris Ahmad berkata beliau dimaklumkan beberapa laporan polis telah dibuat dan beberapa tindakan telah dimulakan bagi proses siasatan.

Idris turut melahirkan rasa kecewa berhubung insiden yang tidak sepatutnya berlaku lebih-lebih lagi ia melibatkan urusan rukun Islam yang perlu dipandang berat semua umat Islam termasuk agensi menguruskan jemaah haji.

“Sekiranya terdapat unsur penipuan, pihak terbabit perlu dibawa ke muka pengadilan dan diberikan hukuman setimpal sebagai pengajaran kepada semua pihak agar tidak berulang lagi kes sedemikian.

“Saya meminta rakyat Malaysia terutamanya umat Islam berwaspada dan berhati-hati dalam kes seperti ini dan sentiasa mendapatkan nasihat yang tepat daripada Tabung Haji walaupun menggunakan khidmat agensi luar untuk mengerjakan haji,” katanya dalam satu kenyataannya, hari ini.

Idris turut menasihatkan agar pihak teraniaya dan seluruh keluarga terlibat agar tabah dan terus mengambil peluang pada hari Arafah untuk bermunajat serta memanjatkan doa.

Ia bagi mendapatkan keredaan Allah walaupun tidak dapat hadir menunaikan ibadah haji di tanah suci Makkah, katanya.—AlHijrah Online


JAWI FOOD BANK, MANFAAT GOLONGAN SASAR

KUALA LUMPUR, 14 Mac – Menyedari masalah pembaziran makanan yang berleluasa, Jabatan Agama Islam Wilayah Persekutuan (JAWI) bersama beberapa agensi kerajaan dan syarikat tempatan tampil melaksanakan inisiatif JAWI Food Bank.

Ketika dilancarkan semalam, bantuan makanan berjaya diagihkan kepada 150 asnaf dan penerima zakat yang berdaftar dengan Baitulmal MAIWP di sekitar Wilayah Persekutuan. Para gelandangan juga tidak terkecuali dalam  menerima bantuan tersebut.

Projek perintis yang diadakan ini bertujuan menjadikan masjid sebagai pusat pengagihan makanan dan bagi peringkat permulaan, Masjid Jamek Sultan Abdul Samad dipilih sebagai lokasi pelancaran program berkenaan.

Timbalan Menteri di Jabatan Perdana Menteri, Fuziah Salleh menyifatkan ia satu program yang menarik kerana menjadikan masjid sebagai pusat pengagihan makanan.

Ia selaras dengan konsep masjid RAHMAH yang memberikan fokus terhadap menyantuni golongan yang memerlukan.

“Ini inisiatif pertama JAWI dan menjadikan masjid sebagai pusat pengagihan . Lebih menarik, penyumbangnya dari kalangan orang bukan Islam namun penerimanya orang Islam. Ini menunjukkan Malaysia menghala ke landasan yang betul kerana sifat kasih sayang untuk bantu membantu itu wujud tidak kira bangsa dan agama”. Katanya pada sidang media selepas majlis pelancaran Program JAWI Food Bank di Masjid Jamek Sultan Abdul Samad.

JAWI Food Bank dilaksanakan menerusi kerjasama strategik pelbagai pihak antaranya Yayasan Pembangunan Ekonomi Malaysia (YaPEIM), Majlis Agama Islam Wilayah Persekutuan (MAIWP) dan kementerian Perdagangan Dalam Negeri Dan Hal Ehwal Pengguna (KPDNHEP) Wilayah Persekutuan.

Beberapa agensi turut terlibat dalam menjayakan program ini seperti Jabatan Kemajuan Islam Malaysia (JAKIM), Sukarelawan Dakwah Islamiah JAWI (SUDI), Yayasan Dakwah Islamiah Malaysia (YADIM) serta beberapa pasaraya serta rangkaian restoran terpilih.

Antara bahan makanan asas yang diagihkan seperti roti, beras, tepung, minyak, gula, sayur-sayuran serta buah-buahan.


SILANG KATA, CATUR DAPAT KURANGKAN RISIKO DEMENSIA DALAM KALANGAN WARGA EMAS

SYDNEY: Kajian baharu yang dijalankan oleh Universiti Monash Australia mendapati bahawa aktiviti riadah yang merangsang kognitif tertentu, seperti bermain catur dan silang kata, boleh mengurangkan risiko demensia dalam kalangan warga emas.

Diterbitkan dalam jurnal JAMA Network Open pada Jumaat, kajian itu memfokuskan kepada 10,318 orang dewasa berumur 70 tahun ke atas di Australia. Individu yang disyaki mengalami demensia dikenal pasti melalui aktiviti lawatan sambil belajar.

Penyelidik juga mengumpul maklumat mengenai aktiviti merangsang sosial dan mental peserta serta rangkaian sosial melalui soal selidik.

Menurut kajian itu, penyertaan yang lebih kerap dalam aktiviti literasi dewasa dan aktiviti mental yang aktif, seperti bermain permainan, kad, atau catur dan silang kata atau teka-teki, dikaitkan dengan pengurangan 9.0 peratus hingga 11.0 peratus risiko demensia, lapor Xinhua.

Sementara itu, hobi kreatif seperti membuat kerajinan, mengait dan melukis, dan membaca mampu mengurangkan risiko sebanyak tujuh peratus.

Data daripada Pertubuhan Kesihatan Sedunia menunjukkan bahawa pada masa ini, lebih 55 juta orang mengalami demensia di seluruh dunia, dengan hampir 10 juta kes baharu direkodkan setiap tahun.

Joanne Ryan, pengarang kanan kajian dan profesor di Universiti Monash, berpendapat bahawa mengenal pasti strategi untuk mencegah atau memperlahankan demensia sebagai keutamaan global yang besar.

“Manipulasi pengetahuan secara aktif mungkin memainkan peranan yang lebih besar dalam mengurangkan risiko demensia daripada aktiviti rekreasi yang lebih pasif. Mengekalkan minda yang aktif mungkin sangat penting,” kata Ryan. –AlHijrah Online


WARGA EMAS MAUT JATUH LONGKANG

TAIPING: Seorang wanita warga emas dalam lingkungan umur 84 tahun ditemui maut selepas terjatuh ke dalam longkang semasa berjalan kaki di Jalan Limau Nipis, Kampung Jambu, pagi tadi.

Menurut laporan yang diperoleh, mangsa difahamkan berjalan kaki seorang diri sebelum terjatuh ke dalam longkang tersebut.

Pusat Gerakan Operasi Jabatan Bomba dan Penyelamat Malaysia (JBPM) Perak menerima panggilan berhubung kejadian berkenaan pada jam 9.44 pagi.

“Balai Bomba dan Penyelamat (BBP) Taiping terima panggilan tersebut seterusnya bergegas ke lokasi kejadian bersama-sama Unit Bermotor Bomba (RIM).

“Lokasi kejadian itu kira-kira 3 kilometer (km) dari balai, mangsa didapati tidak sedarkan diri dan disahkan maut di lokasi oleh pihak Kementerian Kesihatan Malaysia (KKM), difahamkan tiada sebarang kecederaan pada tubuh mangsa,” katanya.

Anggota bomba melakukan kerja mengeluarkan mangsa dengan mengguna pengusung lalu diserahkan mangsa kepada pihak polis bagi tindakan lanjut.—AlHijrah Online


KENDERAAN, KHEMAH PENIAGA ROSAK AKIBAT ANGIN KUAT DI IPOH

IPOH: Beberapa kawasan di sekitar bandar raya ini dilanda angin kuat dan hujan lebat petang tadi, sehingga menyebabkan kejadian pokok tumbang yang mengakibatkan kerosakan pada kenderaan dan khemah peniaga.

Salah satu insiden terbabit, yang turut tular di media sosial, ialah di kawasan parkir restoran makanan segera di Medan Gopeng yang melibatkan beberapa kenderaan pelbagai jenis.

Tinjauan Bernama di lokasi tersebut mendapati sebahagian kenderaan telah ditunda ke bengkel dengan trak tunda.

Seorang mangsa yang hanya mahu dikenali sebagai Nurul Husna, 30an, berkata bumbung serta cermin kereta Proton Saga miliknya rosak teruk akibat dihempap pokok.

Beliau yang bekerja di sekitar kawasan berkenaan berkata kejadian yang berlaku kira-kira pukul 4 petang tadi hanya disedari selepas dimaklumkan oleh majikannya.

“Saya sangat terkejut apabila melihat kenderaan saya telah rosak, apa boleh buat perkara sudah berlaku, saya reda sahaja,” katanya.

Kira-kira 10 kilometer dari kawasan itu, beberapa buah khemah peniaga ranap di hadapan sebuah stesen minyak di Desa Aman, Pengkalan di sini, setelah dilanda angin kuat dan hujan lebat.

Dilaporkan beberapa batang pokok turut tumbang di kawasan itu.

Sementara itu, jurucakap Jabatan Bomba dan Penyelamat Bomba Perak berkata pihaknya menerima panggilan mengenai kejadian pokok tumbang yang berlaku di Gunung Rapat pada pukul 3.53 petang tadi.

Katanya, sejurus tiba di lokasi pihaknya mendapati sebatang pokok besar telah menimpa lima buah kenderaan, namun kejadian itu tidak melibatkan mangsa.

Beliau berkata anggota bomba telah melakukan kerja-kerja memotong dahan pokok menggunakan gergaji rantai serta mengalihkan potongan pokok itu ke tempat yang lebih selamat.

Operasi yang turut dibantu pihak Majlis Bandaraya Ipoh itu tamat sepenuhnya 5 petang tadi.—AlHijrah Online


ABAI DAN ANIAYA BELLA: KEPUTUSAN KES SITI BAINUN DIKETAHUI ESOK

KUALA LUMPUR: Pengasas Rumah Bonda Siti Bainun Ahd Razali akan mengetahui nasibnya esok, sama ada dilepaskan atau disabitkan atas dua pertuduhan iaitu mengabai dan menganiaya seorang remaja perempuan Sindrom Down dikenali sebagai Bella.

Hakim Mahkamah Sesyen Izralizam Sanusi dijangka membacakan keputusan di akhir kes pembelaan pada 10 pagi.

Pada 9 Mac lepas, pihak pembelaan menutup kes selepas mengemukakan lapan saksi dengan Siti Bainun sebagai saksi pembelaan pertama memberi keterangan pada prosiding bermula 26 Jan lepas.

Saksi lain yang memberi keterangan ialah pensyarah kanan bidang psikologi perkembangan kanak-kanak dan remaja berkeperluan khas, Universiti Kebangsaan Malaysia (UKM), Dr Abdul Rahman Ahmad Badayai, pegawai penemubual Pusat Temuduga Kanak-Kanak(CIC) Sarjan Siti Nur Balqes Abdul Rahim dan Nor Aidil Farhab Johaizad.

Siti Bainun, 31, sepatutnya memberi keterangan membela diri pada 16 Jan lepas, namun prosiding ditangguhkan berikutan tiga peguamnya iaitu Nur’Aminahtul Mardiah Md Nor, Mohammad Farhan Maaruf dan Nur Ellena Mohamed Razif menarik diri daripada mewakilinya.

Prosiding membela diri itu bersambung keesokannya, namun dua lagi peguamnya iaitu Nurul Hafidzah Hassan dan Asiah Abd Jalil turut membuat keputusan menarik diri daripada mewakili Siti Bainun sekali gus menjadikan tertuduh tidak mempunyai peguam.

Pada 26 Jan lepas, Hakim Izralizam mengarahkan Siti Bainun memberi keterangan membela diri meskipun wanita itu tidak diwakili peguam agar tidak mengganggu perjalanan kes.

Bagaimanapun, pada 20 Feb lepas, Siti Bainun telah melantik semula Mohammad Farhan yang pernah mewakilinya semasa perbicaraan di peringkat pendakwaan.

Pendakwaan mengemukakan 22 saksi termasuk bekas penghuni Rumah Bonda iaitu Yasmin Nahar Mahmood, pakar psikiatri Dr Wan Asyikin Wan Azlan, pembantu pengurus syarikat swasta Zurianty Sudin dan pakar bedah plastik Dr Salmi Mohamed Shukur yang memberi keterangan pada perbicaraan yang bermula pada 30 Mac 2022.

Pada 24 Nov 2022, mahkamah memerintahkan Siti Bainun membela diri atas dua pertuduhan itu selepas mendapati pihak pendakwaan berjaya membuktikan kes prima facie terhadapnya.

Siti Bainun didakwa mengabai dan menganiaya remaja perempuan Sindrom Down berusia 13 tahun itu sehingga menyebabkan mangsa mengalami kecederaan fizikal serta emosi di sebuah unit kondominium di Wangsa Maju antara Februari dan Jun 2021.

Pertuduhan mengikut Seksyen 31(1)(a) Akta Kanak-Kanak 2001 yang membawa hukuman maksimum penjara 20 tahun atau denda RM50,000 atau kedua-duanya, jika sabit kesalahan.

Pendakwaan dikendalikan Timbalan Pendakwa Raya Nor Azizah Mohamad, Zilfinaz Abbas, Zahida Zakaria, Fazeedah Faik dan Shakira Aliana Alias manakala peguam Datuk Khairul Anwar Rahmat, Datuk Baljit Singh Sidhu, Datuk Ikbal Salam dan Mohd Radzi Yatiman dilantik oleh Tunku Mahkota Johor Tunku Ismail Sultan Ibrahim selaku peguam pemerhati. — AlHijrah Online


RESTORAN, KEDAI SERBANEKA DIBENAR OPERASI SEHINGGA 12 TENGAH MALAM

KUALA LUMPUR: Pemilik premis kedai serbaneka, stesen minyak, restoran atau kedai makan dibenarkan beroperasi bermula jam 6 pagi hingga 12 tengah malam, bagi semua fasa Pelan Pemulihan Negara (PPN).

Keputusan tersebut diputuskan dalam Mesyuarat kedua Menteri Kuartet COVID-19, hari ini.

Menteri Kanan Pertahanan Datuk Seri Hishammuddin Hussein berkata, kebenaran tersebut bagaimanapun tidak diguna pakai bagi kawasan Perintah Kawalan Pergerakan Diperketatkan (PKPD).

“Ini akan diangkat ke Jawatankuasa Khas Pengurusan Pandemik esok untuk disyorkan oleh YAB Perdana Menteri sebelum diputuskan tarikh berkuatkuasa,” dalam kenyataannya, hari ini.

Tambah Hishammuddin, mesyuarat tersebut turut memberi fokus kepada usaha menambahbaik prosedur operasi standard (SOP) yang telah diumumkan kepada orang ramai sebelum ini dan mempermudahkannya daripada 181 SOP kepada 10 sahaja.

“Usaha ini berjalan dengan baik sekaligus memberi keyakinan ia dapat diselesaikan seperti dirancang pada permulaan bulan Oktober,” katanya. —AlHijrah Online


REMAJA CURI TABUNG SURAU DIPERINTAH DIHANTAR KE SEKOLAH HENRY GURNEY

KUALA LUMPUR: Seorang remaja lelaki yang sebelum ini tular dalam media sosial kerana dimandikan seperti jenazah akibat cuba mencuri tabung masjid, diperintah dihantar ke Sekolah Henry Gurney oleh Mahkamah Majistret Selayang selepas dia mengaku salah mencuri wang tabung surau, tahun lepas.

Majistret Nur Hafizah Rajuni membuat keputusan itu semalam selepas meneliti laporan sosial dikemukakan Jabatan Kebajikan Masyarakat (JKM) terhadap Daniel Iskandar, 20, yang mengaku bersalah atas pertuduhan itu.

“Tertuduh merupakan pesalah muda. Oleh itu, memerintahkan tertuduh dihantar ke Sekolah Henry Gurney sehingga mencapai umur 21 tahun,” katanya.

Mahkamah turut memerintahkan remaja itu dihantar ke Sekolah Henry Gurney, Telok Mas, Melaka bermula semalam.

Mengikut pertuduhan, Daniel didakwa mencuri wang RM74 daripada tabung milik surau Al Munir Batu 17 Kuang, Rawang pada 12.44 tengah hari 5 Dis 2022, mengikut Seksyen 380 Kanun Keseksaan yang membawa hukuman maksimum penjara 10 tahun dan boleh dikenakan denda.

Bagi kesalahan kali kedua atau seterusnya, tertuduh hendaklah dihukum penjara dan boleh dikenakan denda atau sebatan, jika sabit kesalahan.

Timbalan Pendakwa Raya Wan Nur Iman Wan Ahmad Afzal memohon hukuman setimpal sebagai pengajaran kepada tertuduh agar tidak melakukan kesalahan sama.

Peguam Suhaida Mohd Sobri daripada Jabatan Bantuan Guaman, Negeri Selangor yang mewakili Daniel memohon hukuman ringan dengan mengambil kira laporan sosial yang dibacakan oleh wakil JKM selain anak guamnya merupakan pesalah muda serta telah insaf.

“Sebelum ditangkap, tertuduh bekerja di bengkel kereta dan dijaga oleh datuknya. Ibu bapa anak guam saya telah bercerai dan dia anak sulung daripada tiga beradik yang seorang daripadanya ialah Orang Kurang Upaya (OKU),” kata peguam itu.

Dalam pada itu, pegawai JKM Mohamad Hanafi Sedi memohon supaya Daniel diperintahkan ditahan di sekolah itu sehingga mencapai 21 tahun.

Pada 13 Jan tahun lepas, Daniel dijatuhkan hukuman penjara 10 hari dan didenda RM4,000 oleh Mahkamah Majistret Selayang selepas mengaku bersalah cuba mencuri tabung kepunyaan Masjid Al Islahiah dengan mengheret dan menyorokkan tabung itu di dalam bilik mandi jenazah.

Bagaimanapun, Mahkamah Tinggi Shah Alam pada 17 Jan tahun lepas, mengetepikan hukuman penjara dan denda itu terhadap Daniel, menggantikannya dengan perintah menjalani khidmat masyarakat selama 120 jam yang perlu dilaksana dalam tempoh enam bulan, ditumpukan dengan khidmat di masjid-masjid.–AlHijrah Online


MAYAT LELAKI TANPA PAKAIAN DITEMUKAN DI TEPI SUNGAI GOLOK

KOTA BHARU: Seorang lelaki tanpa pakaian ditemukan mati di tepi Sungai Golok berdekatan Kampung Simpangan di Tumpat, awal pagi tadi.

Pemangku Ketua Polis Tumpat Supt Tan Seng Lee berkata mayat yang tidak dikenal pasti bangsa itu ditemukan pada 7.25 pagi oleh orang awam di tepi sungai terbabit.

“Pasukan Forensik dari Ibu Pejabat Kontinjen Kelantan (IPK) yang melakukan siasatan itu mendapati mayat ditemukan berada dalam keadaan telangkup dengan kedua-dua tangan dan kaki diikat serta muka ditutup dengan ikatan kain.

“Identiti mayat yang masih belum dikenal pasti itu dijumpai dalam keadaan bogel dengan tiada kesan suntikan BCG dan dipercayai berada dalam air itu melebihi 24 jam,” katanya dalam kenyataan sambil menambah umur mayat mangsa dalam lingkungan 30 hingga 40-an.

Mengulas lanjut, Tan berkata pihaknya juga telah bertemu dengan penduduk Thailand dan ketua kampung yang tinggal di seberang Sungai Golok untuk mendapatkan maklumat mengenai mayat berkenaan.

“Mayat dihantar ke Forensik Hospital Tumpat untuk bedah siasat dan kes disiasat di bawah Seksyen 302 Kanun Keseksaan,” katanya menjelaskan polis Kelantan akan terus bekerjasama dengan pihak berkuasa Selatan Thailand untuk siasatan lanjut.


Puteri Thailand mohon maaf kepada rakyat

KUALA LUMPUR – Puteri Ubolratana Rajakanya Sirivadhana memohon  maaf kerana ‘mencetuskan masalah’ kepada rakyat Thailand menjelang  Pilihan Raya Umum negara itu yang dijadual berlangsung pada 24 Mac  depan.

Menurut laporan Sinar Online yang memetik Reuters, permohonan maaf tersebut dinyatakan dalam laman Instagram beliau, semalam.

Terdahulu, Raja Thailand, Raja Maha Vajiralongkorn mengecam keputusan kakaknya untuk menyertai pilihan raya kerana tidak wajar golongan monarki terlibat dalam politik.

Ekoran teguran Raja Thailand itu, Suruhanjaya Pilihan Raya bertindak  menggugurkan nama Puteri Ubolratana daripada senarai rasmi calon yang  bertanding jawatan perdana menteri, dan turut mempertimbangkan pembubaran parti Thai Raksa Chart kerana   menamakan Puteri Thailand berkenaan sebagai calon mereka dalam pilihan   raya bulan depan.

Undang-undang pilihan raya melarang penglibatan monarki dalam kempen politik.

Pilihan  Raya Umum 24 Mac depan dijangka menyaksikan pertembungan antara Perdana  Menteri Prayuth Chan-ocha dan penyokong bekas perdana Menteri Thaksin Shinawatra yang digulingkan ketika rampasan kuasa pada 2006.


CAMPUR TANGAN AHLI POLITIK DALAM PDRM SUDAH LAMA – MUSA HASSAN

PETALING JAYA: Budaya campur tangan ahli politik dalam urusan Polis Diraja Malaysia (PDRM) sudah berlaku sejak sekian lama.

Bekas Ketua Polis Negara (KPN), Musa Hassan mengakui perkara tersebut, sehingga menyebabkan operasi pasukan keselamatan tersebut terganggu dengan hal demikian.

Menurutnya, jika budaya tersebut masih diamalkan, pasukan polis akan “hilang taring” yang mana sebelum ini terdapat ahli politik cuba mengawal polis dengan mengeluarkan arahan secara terus kepada pegawai operasi tanpa pengetahuan KPN.

“Ketika zaman saya dahulu, ada orang politik yang suruh polis bebaskan geng mereka dan ada juga yang beri arahan kepada ketua polis negeri tanpa pengetahuan saya.

“Campur tangan politik ini berlaku membabitkan operasi sehingga ia boleh menyebabkan proses siasatan terganggu,” katanya.

Musa mengulas lanjut, Perlembagaan Persekutuan perlu dipinda bahawa pengerusi Suruhanjaya Pasukan Polis (SPP) diketuai tokoh bebas atau selain daripada menteri dalam kerajaan.

“Tetapi perlu diingat, tiada pihak yang mempunyai kuasa mutlak apabila membabitkan urusan pertukaran dan pelantikan pegawai dalam perkhidmatan PDRM.

“Pengerusi SPP sendiri boleh memberi kuasa perwakilan kepada KPN untuk melantik atau menukar mana-mana pegawai atasan, sekiranya perlu berbuat demikian,” ujarnya.

Sebelum ini, bekas Ketua Polis Negara, Abdul Hamid Bador mendedahkan bahawa terdapat ahli politik, lebih jelas, Menteri Dalam Negeri, Hamzah Zainudin, yang masuk campur urusan dalaman PDRM.

Antara dakwaan Abdul Hamid adalah cubaan ahli politik mengatur pelantikan pegawai-pegawai kanan dalam pasukan polis, termasuk menyekat pertukaran pegawai polis bermasalah.—AlHijrah Online


DUA KERETA, LIMA MOTOSIKAL MUSNAH BENGKEL TERBAKAR

PETALING JAYA: Dua kereta dan lima motosikal musnah dalam kebakaran yang berlaku di sebuah bengkel di Blok B Projek Perumahan Rakyat (PPR) Kota Damansara hari ini.

Pengarah Jabatan Bomba dan Penyelamat Malaysia (JBPM) Selangor, Wan Md Razali Wan Ismail, berkata pihaknya telah menerima panggilan kecemasan berkenaan kejadian pada jam 4.44 pagi tadi.

“Seramai 20 anggota bersama empat jentera dari Balai Bomba dan Penyelamat (BBP) Sungai Buloh, BBP Damansara dan BBP Subang Jaya dikejarkan ke lokasi kejadian.

“Sebaik tiba, kami mendapati terdapat kebakaran membabitkan sebuah bengkel di blok B PPR berkenaan yang terbakar 80 peratus.

“Kejadian itu menyebabkan dua kereta dan lima motosikal dalam bengkel berkenaan musnah akibat terbakar,” katanya.

Tambah beliau, kebakaran itu berjaya dikawal pada jam 5.08 pagi dan tiada mangsa dilaporkan cedera dalam kejadian tersebut.

Menurutnya, punca kebakaran masih dalam siasatan. –AlHijrah Online


PEMANSUHAN ELAUN KRITIKAL PERLU KAJIAN MENYELURUH: IMAM

Persatuan Perubatan Islam Malaysia (IMAM) sambut baik penangguhan pemansuhan BIPK atau Bayaran Insentif Perkhidmatan Kritikal (elaun kritikal).

Bagaimanapun, IMAM meminta pihak kerajaan membuat kajian menyeluruh bagi memastikan kepentingan semua pihak terjamin.

Ikuti temubual khas Berita AlHijrah dengan Naib Setiausaha Agung IMAM, Dr Azlan Helmy Abd Samat dalam siaran berita 27 Disember 2019. — AlHijrah Online


OPERASI BANTERAS BASIKAL LAJAK DIGANDAKAN

Operasi membanteras basikal lajak digandakan dengan 26 lokasi dikenalpasti di seluruh negara sebagai tumpuan aktiviti berbahaya ini.

PDRM juga sedang cari jalan untuk mengenakan hukuman kepada pihak bersubahat, termasuk bengkel mengubahsuai basikal membahayakan ini.

Ikuti siaran Berita AlHijrah 4 November 2019. — AlHijrah Online


MISI PENDAKIAN EVEREST: JENAZAH AWANG ASKANDAR SELAMAT TIBA DI KLIA

SEPANG: Jenazah peserta misi pendakian Malaysia Everest 2023 (ME2023) yang juga Pengarah Angkatan Pertahanan Awam Malaysia (APM) Kedah Lt Kol Awang Askandar Ampuan Yaacub, selamat tiba di Lapangan Terbang Antarabangsa Kuala Lumpur (KLIA) kira-kira pukul 7.30 pagi tadi.

Terdahulu, jenazah mangsa diterbangkan menerusi pesawat MH115 yang berlepas dari Kathmandu, Nepal semalam (26 Mei) pada pukul 11.30 malam (waktu Kathmandu).

Jenazah akan dibawa balik ke Kota Kinabalu, Sabah dengan penerbangan MH2646 pukul 11.35 pagi dan dijangka tiba di Lapangan Terbang Kota Kinabalu pada 2.15 petang ini.

Pada sesi penghormatan terakhir yang diadakan di Kompleks Kargo KLIA di sini hari ini, yang disertai lebih 70 anggota APM, turut diadakan bacaan Yasin dan tahlil dipimpin Lt Bersekutu Pertahanan Awam Miszlee Samais.

Raja Muda Kedah Tengku Sarafuddin Badlishah Sultan Sallehuddin dan Che Puan Muda Zaheeda Mohamad Ariff turut berkenan berangkat menziarahi jenazah dan memberi penghormatan terakhir.

Menteri di Jabatan Perdana Menteri (Hal Ehwal Sabah, Sarawak dan Tugas-Tugas Khas) Datuk Armizan Mohd Ali semalam dilaporkan berkata atas permintaan ahli keluarga, jenazah akan dibawa ke kediaman mereka di Kampung Benoni, Papar, Sabah dan kemudiannya ke Masjid Jamek As-Salam Benoni untuk solat jenazah.

Jenazah Allahyarham akan dikebumikan di Tanah Perkuburan Islam, Kampung Benoni dengan mengikut istiadat penghormatan APM.

Media tempatan sebelum ini melaporkan Awang Askandar meninggal dunia sehari selepas terjatuh ketika melakukan pendakian ke Gunung Everest dan hanya memerlukan kira-kira 20 minit untuk sampai ke puncak, pada ketinggian kira-kira 8,000 meter dari aras laut.

Allahyarham ketika itu bersama seorang lagi pendaki negara Muhammad Hawari Hashim, 33, yang merupakan seorang Orang Kurang Upaya (OKU) pendengaran.

Muhammad Hawari dilaporkan hilang setelah berjaya menawan puncak tertinggi dunia itu dan usaha mencarinya masih dijalankan.–AlHijrah Online


PKP PENUH DI SELANGOR DIPERTIMBANG

KUALA LUMPUR: Selangor berkemungkinan akan dikenakan Perintah Kawalan Pergerakan (PKP) secara menyeluruh jika jumlah kes jangkitan harian COVID-19 di negeri itu tidak menunjukkan penurunan.

Menteri Kesihatan Datuk Seri Dr Adham Baba berkata, pertimbangan itu akan dibuat Kementerian Kesihatan Malaysia (KKM) jika kes jangkitan Selangor masih gagal dibendung.

“Saya setuju kita perlu cadangkan kepada kerajaan supaya lebih ketat prosedur operasi standard (SOP) dan PKP.

“Sekiranya melihat kepada ketidakupayaan mengekang, maka cadangan untuk kita melaksanakan PKP secara menyeluruh adalah satu perkara yang boleh dipertimbangkan,” katanya dalaM sidang media bersama Menteri Sains, Teknologi dan Inovasi, Khairy Jamaluddin hari ini.

Ketika ini Selangor kekal menjadi negeri yang merekodkan kes baharu COVID-19 tertinggi hampir setiap hari.

Hari ini Selangor mencatatkan 1,650 kes baharu, lebih tinggi berbanding semalam iaitu 1,275 kes. — AlHijrah Online


PENYERANG MASJID CHRISTCHURCH CADANG RAYU HUKUMAN

WELLINGTON: Pengganas yang menyerang masjid di Christchurch sedang pertimbang untuk mengemukakan rayuan terhadap hukuman penjara seumur hidup, atas alasan pengakuan bersalah terhadap kejadian tembakan pada 2019 dibuat di bawah tekanan, kata peguamnya.

Brenton Tarrant, 31, berasal dari Australia mengaku bersalah terhadap 51 pertuduhan membunuh, 40 dakwaan percubaan membunuh dan satu dakwaan keganasan ketika didakwa di mahkamah tahun lalu.

Dia dihukum penjara seumur hidup tanpa pembebasan bersyarat, kali pertama hukuman penjara seumur hidup dijatuhkan di New Zealand.

Tarrant tidak menawarkan sebarang pembelaan pada masa itu tetapi peguamnya, Tony Ellis berkata, warga Australia itu mempersoalkan keputusannya untuk mengaku bersalah.

Ellis berkata, lelaki itu mendakwa pengakuan itu dibuat di bawah tekanan kerana dia diberi ‘layanan yang tidak berperikemanusiaan dan menjatuhkan maruah dirinya’ semasa ditahan reman.

“Dia memutuskan bahawa jalan keluar paling mudah ialah mengaku bersalah,” kata Ellis kepada Radio New Zealand.

Ellis dilaporkan mengambil alih sebagai peguam Tarrant sebelum siasatan koroner ke atas insiden tembakan pada Mac 2019 itu dan menasihatkan anak guamnya supaya memanfaatkan haknya untuk mengemukakan rayuan.

“Dia dihukum lebih 25 tahun, ia adalah hukuman tanpa harapan dan tidak dibenarkan, ia adalah pelanggaran Rang Undang-undang Hak,” kata Ellis.

Tarrant menyerang jemaah ketika solat Jumaat di Masjid Al Noor Christchurch dengan senjata separa automatik, sebelum bergerak ke Pusat Islam Linwood, sambil menyiarkan secara langsung pembunuhan itu.

Mangsanya semuanya beragama Islam dan termasuk kanak-kanak, wanita dan warga emas.

New Zealand tidak mempunyai hukuman mati dan dalam menjatuhkan hukuman pada Ogos tahun lalu, Hakim Cameron Mander berkata beliau mengenakan hukuman paling keras terhadap tindakan “tidak berperikemanusiaan” Tarrant.

“Jenayah anda sangat kejam, walaupun anda ditahan sehingga anda mati, ia tidak akan setimpal dengan hukuman dan kecaman sewajarnya,” kata Hakim Mander ketika itu.

Ellis enggan mengulas ketika dihubungi AFP, dengan berkata anak guamnya mengarahkannya untuk bercakap hanya dengan media tempatan terpilih.

Mahkamah Koroner tidak segera menjawab permintaan untuk memberi ulasan. – AlHijrah Online


MANSUH UPSR: LEBIH FLEKSIBEL, TINGKAT KREATIVITI PELAJAR?

“JIKA ADA UPSR, KURIKULUM YANG DISEDIAKAN SANGAT TERHAD, ‘RIGID’ DAN HANYA TERTUMPU APA YANG ADA DALAM BUKU TEKS,”

Pengumuman pemansuhan Ujian Penilaian Sekolah Rendah (UPSR) baru-baru ini oleh Menteri Kanan (Pendidikan) Datuk Dr. Radzi Jidin selepas 33 tahun ia dilaksanakan mengundang pelbagai pandangan daripada ibu bapa, guru dan juga pakar pendidikan.

Ada yang mengatakan ia tindakan wajar, tidak kurang juga mengatakan ia langkah terburu-buru kerajaan.

Ada ibu bapa yang setuju dengan pemansuhan itu kerana melihat anak mereka akan menjadi lebih kreatif dan fleksibel kerana tidak terikat dengan silibus-silibus peperiksaan dan tidak lagi memburu ‘A’ dalam mata pelajaran.

Orang awam, Syazana Sulaiman,36, berkata pelajar-pelajar akan dapat meneroka lebih banyak sisi pembelajaran yang lebih luas dan menyeronokan pada masa sama ia membuatkan pelajar tidak tertekan dengan sistem peperiksaan.

“Tetapi perlulah ada penilaian, atau kad laporan bagi menilai tahap seseorang pelajar itu,” jelas Syazana.

Ada juga penjaga yang sama sekali tidak bersetuju dengan langkah kerajaan itu.

Seorang ibu yang mahu dikenali sebagai Liyana, 35 berkata, pemansuhan UPSR membuatkan seolah-seolah sistem pendidikan tiada hala tuju pada peringkat rendah.

“Jika tiada peperiksaan, tidak mustahil ada ibu bapa yang tidak mahu menghantar anak ke sekolah lagi cukup hanya ‘homeschooling’ atau sekolah di rumah,” kata Liyana.

Tambah Liyana jika ada peperiksaan, ia dapat mengukur tahap pemahaman anak-anak dan ada perkara yang hendak dicapai apabila bersekolah.

Turut menjadi persoalannya cara pelajar dipilih untuk kemasukan ke tingkatan satu lebih-lebih lagi ke sekolah berasrama penuh.

“Biarpun ada yang menggunakan peperiksaan sekolah sendiri namun bagaimana ia hendak ditapis pengambilannya.

“Jika sebelum ini pelajar yang mendapat 4A atau 5A sahaja yang layak ambil peperiksaan khas itu, namun jika tiada UPSR bagaimana ia akan dilakukan?” kata Liyana.

Penulis turut mendapatkan pandangan beberapa orang guru.

Bagi seorang guru sekolah rendah yang sudah lebih 10 tahun berkhidmat namun enggan namanya disiarkan berpendapat, pemansuhan UPSR adalah wajar kerana pelajar dapat menikmati alam pembelajaran yang sebenar.

Katanya, pelajar tidak akan tertekan dan lebih bermotivasi serta guru pula dapat melihat tahap penguasaan pembelajaran murid-murid.

Manakala seorang lagi guru yang hampir 30 tahun mengajar di sekolah rendah pula berpandangan jika UPSR dimansuhkan, perlu ada satu kaedah penilaian yang dapat menilai kemampuan sebenar pelajar.

Sementara itu Pensyarah Pusat Kajian Pendidikan dan Kesejahteraan Komuniti, Universiti Kebangsaan Malaysia (UKM), Dr Anuar Ahmad berpandangan, dengan ketiadaan UPSR, potensi dan kreativiti pelajar dapat lebih dikembangkan melalui sistem pempelajaran yang tidak berasaskan peperiksaan.

“Jika ada UPSR, kurikulum yang disediakan sangat terhad, ‘rigid’ dan hanya tertumpu apa yang ada dalam buku teks.

“Sedangkan dalam konsep pendidikan rendah atau pendidikan asas, apa yang cuba disampaikan oleh sistem pendidikan sepatutnya memberikan pengalaman dan penjelajahan ilmu yang luas kepada pelajar supaya mereka lebih tahu banyak perkara,” kata Dr Anuar.

Tambahnya lagi, pada peringkat rendah, sekolah sepatutnya menumpukan kreativiti dan minat murid bagi melahirkan pelajar yang lebih kritis dan inovatif.

“Penilaian guru ialah yang terbaik. Mereka tahu apa yang berlaku di bilik darjah berbanding penilaian lain seperti penilaian berpusat yang hanya mengukur sebahagian kecil keupayaan anak.

“Pentaksiran dalam bilik darjah terbukti dalam banyak kajian pentaksiran yang baik terutama di peringkat rendah,” katanya.

Menurutnya lagi, adalah tidak adil untuk mengkategorikan tahap pencapaian pelajar di peringkat paling awal kerana keupayaan dan kemahiran setiap pelajar adalah berbeza.

Di negara-negara maju seperti Jepun dan Finland, peperiksaan awam hanya diadakan pada peringkat persijilan iaitu sebelum mereka menjejakkan kaki ke menara gading.

Peperiksaan UPSR dimulakan pada 1988 menggantikan penilaian darjah lima dan selepas 33 tahun dilaksanakan ia akhirnya dimansuhkan pada 2021.

Bagi penulis apa pun keputusan kerajaan ketika ini mungkin sudah dikaji secara mendalam ke arah membawa Malaysia kepada sistem pendidikan negara yang lebih moden serta persiapan melahirkan generasi yang lebih kreatif dan inovatif.

Namun adakah langkah kerajaan ini akan berkesan atau tidak?

Semuanya bergantung kepada tempoh masa dan penglibatan pihak berkaitan. — AlHijrah Online


LENGKAP VAKSIN SYARAT LONGGAR SOP MASJID DAN SURAU

HULU LANGAT: Syarat lengkap dua dos vaksin akan menjadi indikator untuk kelonggaran aktiviti di masjid dan surau termasuk solat berjemaah dengan susunan saf yang rapat.

Perkara itu akan dibincang dalam Muzakarah Khas Jawatankuasa Muzakarah Majlis Kebangsaan Bagi Hal Ehwal Ugama Islam (MKI) Rabu depan.

Menteri di Jabatan Perdana Menteri (Hal Ehwal Agama), Senator Idris Ahmad berkata perkara itu dianggap syarat umum yang telah ditetapkan kerajaan bukan sahaja di masjid tetapi tempat-tempat lain seperti pejabat dan sebagainya.

“Dalam mesyuarat itu, selain daripada para mufti dan ahli Majlis MKI, ia akan turut dihadiri oleh Majlis Keselamatan Negara (MKN) dan Kementerian Kesihatan Malaysia (KKM). Kita akan mengambil kira pandangan daripada semua pihak untuk membuat keputusan,” katanya.

Jelasnya, beliau mengambil contoh situasi seperti di Mekah dan Madinah yang membolehkan solat dengan susunan saf yang rapat setelah semua jemaah telah lengkap divaksinasi. –AlHijrah Online


800,000 bakal terima manfaat skim Peka B40 mulai Mac

PUTRAJAYA – Kira-kira 800,000 rakyat Malaysia berumur 50 tahun ke atas
daripada kumpulan B40 bakal menerima manfaat skim peduli kesihatan.

Skim yang dikenali sebagai PeKa B40 dengan peruntukan RM100 juta ini akan
dilaksanakan secara berperingkat mulai Mac ini.

Menurut Menteri Kesihatan, Datuk Seri Dr Dzulkefly Ahmad, antara
manfaat skim ini ialah saringan kesihatan, bantuan alat perubatan, insentif
melengkapkan rawatan kanser serta insentif tambang pengangkutan.

Beliau berkata demikian sewaktu berucap pada majlis pelancaran PeKa B40
di sini hari ini, lapor Sinar Online yang memetik Bernama.

Kementerian Kesihatan juga turut bekerjasama dengan klinik dan makmal
swasta terpilih untuk menjalankan saringan kesihatan bagi projek perintis
tersebut.

Sementara, Dr Dzulkefly berkata kementerian pada masa ini hanya
memfokuskan saringan kesihatan kepada golongan berumur 50 tahun ke atas untuk
skim tersebut bagi mengelakkan keperluan rawatan yang rumit dan kos tinggi
sekiranya lewat didiagnosis.


Serang guna tukul di luar masjid di London

LONDON, 18 Mac – Seorang lelaki cedera diserang dengan tukul
besi dan kayu baton di luar sebuah masjid di timur London. Insiden berlaku beberapa
jam selepas insiden serangan dua masjid di Christchurch, New Zealand.

Menurut beberapa saksi, tiga lelaki melaungkan kata-kata
berunsur Islamofobia ketika melalui kawasan masjid yang terletak di Cannon
Street Road.

Kemudian, beberapa lelaki Islam mengikut kenderaan suspek
sebelum sorang daripadanya keluar dari kereta dan memukul mangsa menggunakan
tukul.

Mangsa yang berusia 27 tahun cedera di bahagian kepala.

Kesemua lelaki tersebut juga melabel umat Islam yang
menunaikan solat Jumaat sebagai ‘pengganas’.


KUMPULAN “RIAK APA HARI NI” MENGUNDANG DOSA ATAS NAMA GURAUAN

KUALA LUMPUR: Kumpulan Facebook “Riak Apa Hari Ini” yang menjadi platform netizen memaparkan kelebihan masing-masing disaran untuk menukar nama atau menutup terus laman tersebut.

Pendakwah, Ustazah Asma’ Harun berkata, platform itu dikhuatiri mengundang kemungkaran dan dosa.

“Pelbagai kemungkaran dan dosa sedang dihalalkan atas nama gurauan.

“Perbualan bebas bergurau senda lelaki perempuan, dedah aurat sebab nak tunjuk putih melepak dan emas sampai lengan, tunjuk harta dengan kepsyen riak tapi kata gurau dan lain-lain yang sangat aib. Jangan indahkan perkataan keji riak atas nama gurauan,” tulisnya di laman Facebook rasmi beliau.

Perkongsian beliau itu mendapat sokongan ramai dengan rata-rata bersetuju dengan pandangan yang dilontarkan Ustazah Asma’.

Setakat berita ini ditulis kumpulan Facebook “Riak Apa Hari Ini” disertai lebih 137,500 ahli.

Semakan AlHijrah Online di kumpulan “Riak Apa Hari Ini”, seorang pengguna Facebook Nurul Fairuz yang mengaku sebagai pentadbir kumpulan menghormati teguran yang diberikan Ustazah Asma’.

“Kami para admin terima seadanya nasihat. Kita manusia masih bertuhankan Allah SWT.

“Niat kami hanya untuk berkongsi suka-suka dan tiada niat untuk memperlekehkan golongan miskin dan sederhana,” tulis Nurul Faiz. — AlHijrah Online


GURU TERSENTUH PELAJAR SUJUD SYUKUR BERAMAI-RAMAI SELEPAS TAMAT SPM

KUALA LUMPUR: Tindakan pelajar Maktab Tentera Diraja (MTD), Sungai Besi meraikan tamat peperiksaan dengan sujud syukur menyentuh hati guru mereka.

Memetik laporan Sinar Harian, guru pelajar berkenaan, Hafizi Amran berkata pelajar di maktab berkenaan amat berdisiplin dan sangat menghormati para guru.

“Paling tersentuh bila mereka sujud beramai-ramai bila selesai kertas tadi. Suci murni hati mereka.

“Sebak dan sangat tersentuh. Itulah perasaan bila melihat situasi ini. Pelajar sangat berdisiplin dan hormat kami.

“Senang kami untuk jaga pelajar ini semua. Walaupun kami baharu mengenali, namun rasa sayang dan terhutang budi kepada mereka. Bila pelajar jumpa kami, mereka akan hormat tidak sama dengan kebanyakan murid zaman sekarang,” katanya dia halaman Facebook miliknya pada Rabu.

Dalam hantaran tersebut, guru berkenaan turut mendoakan kejayaan anak muridnya selain mengingatkan mereka untuk menjaga solat.

“Kita boleh beza orang yang hormat pada ilmu dengan orang tidak hormat. Cikgu Piji doakan kejayaan kamu semua putera MTD.

“Ingat pesan cikgu jaga solat dan jaga agama. Insya- ALLAH kejayaan dan kemanisan akan muncul kelak. Teruskan berdisiplin dan hormat pada semua orang,” katanya. — AlHijrah Online

KREDIT: SINAR HARIAN


RUU 355: “SAYA BERHARAP INSYAALLAH IA DAPAT DIREALISASIKAN SEBELUM SAYA MATI”

KUALA LUMPUR: “Saya berharap insya-Allah ia dapat direalisasikan sebelum saya mati,”

Demikian ucapan Menteri di Jabatan Agama Menteri Hal Ehwal Agama ketika ditanya tempoh masa untuk merealisasikan pindaan Akta Mahkamah Syariah (Bidang Kuasa Jenayah) 1965 atau Akta 355.

Beliau berkata demikian ketika menggulung perbahasan usul titah diraja di Dewan Rakyat hari ini.

Jelas Zulkifli kerajaan amat memahami dan menghargai keprihatinan ahli dewan serta seluruh rakyat malaysia dalam memperkasa dan menaiktaraf institusi Mahkamah Syariah.

“Sungguhpun demikian, sebelum ia dibentangkan di Dewan yang mulia ini, beberapa proses penting perlu diteliti dan dilaksanakan terlebih dahulu agar ia dapat digubal dan dibentangkan mengikut tertib dan teratur, berdasarkan kerangka Perlembagaan Negara.

“Bagi meminda akta ini, ianya perlu dibincang di dalam Jawatankuasa Teknikal Undang-Undang Syarak dan Sivil. Jawatankuasa ini ditubuhkan oleh Majlis Kebangsaan Bagi Hal Ehwal Ugama Islam Malaysia (MKI) bagi menilai dan menyeragamkan segala pindaaan dan penggubalan undang-undang melibatkan hal ehwal Islam,” katanya.

Zulkifli juga berkata adalah amat wajar sekiranya cadangan untuk meminda akta ini dirundingi dengan negeri-negeri terlebih dahulu agar ia menjadi satu undang-undang yang mantap, komprehensif dan mewakili aspirasi semua negeri di Malaysia.

Selain itu, katanya pindaan ini juga perlu disembah maklum kepada Majlis Raja-Raja bagi mendapatkan pandangan dan perkenan.

Perkara ini katanya kerana hal ehwal agama termasuk Mahkamah Syariah dan udang-undang kesalahan jenayah syariah terletak di bawah bidang kuasa negeri.

“Sebaik sahaja semua proses dan tertib tersebut selesai dilaksanakan mengikut lunas undang-undang dan perlembagaan, barulah pindaan tersebut boleh dibentangkan di Dewan yang mulia ini apabila tiba masa yang sesuai,” katanya.

Persoalan berkenaan pindaan Akta 355 dibangkitkan oleh ahli Parlimen Kulim Bandar Baharu Datuk Seri Saifuddin Nasution Ismail. — AlHijrah Online / Zaim Zamani


PASANGAN KEKASIH PANDU LAWAN ARUS DITAHAN

LANGKAWI: Polis berjaya menahan sepasang kekasih warga tempatan yang cuba meloloskan diri daripada pemeriksaan polis dengan memandu secara melawan arus.

Dalam kejadian jam 7 malam itu, kereta Toyota Avanza yang dinaiki pasangan terbabit dipandu laju secara melawan arus hingga merempuh beberapa kenderaan lain sebelum terbabas ke dalam parit di Jalan Padang Matsirat, di sini.

Ketua Polis Daerah Langkawi, Asisten Komisioner Shariman Ashari berkata, kejadian berlaku ketika sepasukan polis dari Bahagian Narkotik Daerah (BSJND) Langkawi melakukan tugasan Ops Tapis berhampiran Pusat Perdagangan Kelana Mas.

“Menyedari kehadiran pasukan polis, kenderaan tersebut bertindak memecut dan telah melanggar beberapa kenderaan lain.

“Kenderaan suspek seterusnya menghala ke Jalan Padang Matsirat dan ekoran itu berlaku kejadian kejar mengejar dengan pihak polis sehingga kenderaan tersebut dipandu melawan arus lalu terbabas ke dalam parit di tepi jalan tempat kejadian,” katanya dalam satu kenyataan di sini hari ini.

Pemeriksaan ke atas kenderaan tersebut tidak menemukan barang yang melanggar undang-undang namun suspek lelaki berusia 42 tahun tersebut didapati positif dadah jenis morfin, manakala pasangannya yang berusia 34 tahun positif dadah jenis methamphetamine selepas ujian air kencing dilakukan

Kedua-dua suspek disiasat di bawah Seksyen 15(1)(a) Akta Dadah Berbahaya 1952 dan Seksyen 42(1) Akta Pengangkutan Jalan 1987.

Sejak semalam tular video kejadian terbabit yang menunjukkan sebuah kereta Toyota Avanza dipandu secara melawan arus dikejar sebuah kereta peronda polis.

Terdapat juga video lain yang dikongsikan menunjukkan kenderaan tersebut telah terbabas di Jalan Padang Matsirat, dekat sini semalam. –AlHijrah Online


LEBIH 1.2 JUTA DIJANGKITI COVID-19 DI SELURUH DUNIA

KUALA LUMPUR: Lebih 1.2 juta kes jangkitan COVID-19 direkodkan seluruh dunia, demikian menurut data terkini worldometer.

Setakat jam 12 tengah hari tadi, 1,203,018 kes wabak COVID-19 dicatatkan dengan 64,743 kes maut.

Daripada jumlah keseluruhan individu dijangkiti sebanyak 246,698 individu telah sembuh dan didiscaj dari hospital.

Majoriti kes maut membabitkan warga emas dan mereka yang mempunyai sejarah penyakit kronik.

Amerika Syarikat (AS) merekodkan jumlah jangkitan tertinggi dengan 311,635 kes dan 8,454 kematian, diikuti Sepanyol dengan 126, 168 kes jangkitan dan 11,947 kes maut.

Itali kekal dengan jumlah kematian tertinggi sebanyak 15,362 kes dengan 124,632 individu dijangkiti COVID-19 di negara Eropah itu.

China di tangga keempat dengan 30 kes baharu menjadikan keseluruhan 81,669 kes dengan 3,329 kes kematian, termasuk tiga kes maut baharu semalam.

Malaysia berada pada kedudukan ke-30 keseluruhan negara yang terkesan di dunia dengan 3,483 kes jangkitan dan 57 kes maut.

Koranavirus atau lebih dikenali sebagai COVID-19 bermula di Wuhan, China pada Disember lalu kini menular di 206 negara dan wilayah di seluruh dunia, termasuk dua kapal cruise, demikian menurut data laman sesawang statistik itu. – AlHIjrah Online/ Syed Azwan Syed Ali


JAMBATAN RETAK DI PULAU PINANG PALSU – LLM

KUALA LUMPUR: Lembaga Lebuhraya Malaysia (LLM) hari ini memaklumkan bahawa video tular yang memaparkan berlaku keretakan pada sebahagian struktur jambatan di Pulau Pinang adalah palsu.

LLM dalam kenyataan hari ini menegaskan kejadian itu tidak berlaku di Jambatan Pulau Pinang (JPP) dan Jambatan Sultan Abdul Halim Mu’adzam Shah (JSAHMS).

“Hasil siasatan oleh PLUS Malaysia Berhad dan Jambatan Kedua Sdn Bhd (JKSB) mendapati kejadian itu tidak berlaku di mana-mana bahagian struktur JPP dan JSAHMS. Pihak JKSB hari ini telah membuat laporan polis berhubung dakwaan palsu terbabit,” menurut kenyataan itu.

LLM menasihati semua pihak supaya tidak berkongsi maklumat yang tidak sahih bagi mengelakkan salah faham dan kebimbangan rakyat terutamanya pengguna JPP dan JSAHMS.

Semalam, Exco Infrastruktur, Pengangkutan dan Pembangunan Digital Pulau Pinang Zairil Khir Johari berkata kejadian itu bukan berlaku di JSAHMS, malah video tular itu ialah rakaman lama yang berlaku di luar negara sekitar 2014. — AlHijrah Online


PELAN TRANSFORMASI AL-FALAH FOKUS LIMA TERAS, REALISASI KONSEP MALAYSIA MADANI

PUTRAJAYA: Pelan Transformasi Hal Ehwal Agama Menuju Malaysia Madani 2023-2027 yang dilancarkan hari ini adalah sesuai dan praktikal bagi merealisasikan konsep Malaysia Madani, kata Menteri di Jabatan Perdana Menteri (Hal Ehwal Agama) Datuk Mohd Na’im Mokhtar.

Pelan yang turut dikenali sebagai Pelan Transformasi Al-Falah itu berlandaskan lima teras iaitu Pentadbiran Islam Mampan; Kesejahteraan Insan; Kemuliaan Syariah; Kepimpinan Berdaya Cipta dan Kehormatan Institusi Islam, katanya.

Menghuraikan pelan berkenaan pada Majlis Perhimpunan Bulanan Agensi di bawah Menteri di Jabatan Perdana Menteri (Hal Ehwal Agama) di sini hari ini, beliau berkata teras Pentadbiran Islam Mampan adalah berpandukan dua fokus iaitu pengislahan dasar tadbir urus institusi Islam serta pemantapan penyelidikan dan persuratan Islam.

“Teras Kesejahteraan Insan pula tertumpu kepada kemampanan ekonomi dan kebajikan sosial Islam serta pengukuhan perpaduan ummah dan keharmonian tamadun, manakala teras Kemuliaan Syariah tertumpu kepada usaha memartabat perundangan dan kehakiman Islam serta penghayatan nilai masyarakat Madani.

“Teras Kepimpinan Berdaya Cipta antaranya memeta fokus pengukuhan kepimpinan generasi muda dan komuniti serta pemerkasaan kesenian Islam,” katanya.

Teras Kehormatan Institusi Islam pula memusat fokus terhadap keunggulan pendidikan Islam dan dakwah berhikmah serta cakna kepada usaha pemodenan prasarana institusi Islam termasuk institusi sekolah agama, pondok, tahfiz dan kelas agama fardu ain, kata Mohd Na’im.

Beliau berkata pelan untuk tempoh lima tahun itu direncana berasaskan falsafah dan semangat hayya ‘alal falah (mari bersama menuju kejayaan) yang dilaungkan setiap kali azan.

“… hayya ‘alal falah sentiasa lestari dalam jiwa dan minda umat Islam khususnya kita sebagai jentera pengurusan hal ehwal Islam,” katanya.

Terdapat enam tonggak konsep Malaysia Madani yang diperkenal pada 19 Jan lepas iaitu kemampanan; kesejahteraan; daya cipta; hormat; keyakinan dan ihsan.

Mohd Na’im berkata beliau akan memantau prestasi pelaksanaan Pelan Transformasi Al-Falah itu melalui sesi penilaian yang akan dilakukan selepas enam bulan.

“Kita akan keluarkan kad laporan prestasi dari semasa ke semasa untuk memaklumkan hasilnya kepada masyarakat,” katanya.

Sementara itu, Mohd Na’im menyifatkan kenyataan ahli politik pelampau kanan Sweden-Denmark, Rasmus Paludan yang mahu membakar al-Quran pada setiap Jumaat sebagai perbuatan provokatif  yang boleh mencetus kemarahan umat Islam di seluruh dunia.

“Perbuatan ini tidak boleh diterima. Saya harap kerajaan Sweden bertindak kerana kita bimbang akan mencetuskan suasana tidak harmoni kerana tindakan Paludan ini mencabar umat Islam,” katanya.

Paludan, sebelum ini bertindak membakar kitab suci Islam itu di luar Kedutaan Turkiye di Stockholm, Sweden.

Mohd Na’im sebelum ini dilaporkan berkata pihaknya akan menyegerakan hasrat Perdana Menteri Datuk Seri Anwar Ibrahim supaya Malaysia mengeluarkan satu juta al-Quran untuk diedarkan segera di seluruh dunia sebagai tindakan balas terhadap insiden itu.–AlHijrah Online


LALUAN ANTARA PLAZA TOL IPOH UTARA-IPOH SELATAN ARAH SELATAN, DITUTUP SEMENTARA

KUALA LUMPUR: Pengendali Lebuhraya Utara-Selatan, PLUS Malaysia Berhad (PLUS) akan menutup sementara laluan di antara Plaza Tol Ipoh Utara dan Ipoh Selatan dari KM267.3 ke KM280.6 (arah selatan) bagi melancarkan latihan simulasi yang dijadualkan bermula 10 pagi hingga 2.30 petang, esok.

Ketua Pegawai Operasi PLUS Malaysia Bhd Datuk Zakaria Ahmad Zabidi berkata pengguna lebuh raya dari Kuala Kangsar dan utara dinasihatkan menggunakan Jalan Persekutuan (FT240) susur Jalan Jelapang-Ampang manakala pengguna lebuh raya yang menuju ke selatan dinasihatkan memasuki semula lebuh raya PLUS melalui Plaza Tol Ipoh Selatan.

“Keselamatan pengguna lebuh raya sentiasa menjadi keutamaan kami. Oleh itu, latihan respons kecemasan dijalankan secara berkala bagi menilai tahap kesiapsiagaan warga PLUS dan agensi lain,” katanya dalam kenyataan hari ini.

Zakaria juga berkata latihan respons kecemasan itu bertujuan untuk mengukur kesediaan dan tindak balas PLUS, pasukan kecemasan dan agensi berkaitan dalam menguruskan situasi kecemasan di lebuh raya.

Latihan respons kecemasan itu turut melibatkan pelbagai agensi seperti Pihak Berkuasa Lebuhraya Malaysia, Polis, Jabatan Pengangkutan Jalan dan Jabatan Bomba dan Penyelamat.

Pengguna lebuh raya boleh menghubungi PLUSLine di 1800-88-0000 untuk maklumat trafik terkini atau mendapatkan bantuan sekiranya berlaku kecemasan.-AlHijrah Online


MAYAT BAYI DITEMUKAN DI TONG SAMPAH

KUALA LUMPUR: Mayat seorang bayi yang masih mempunyai tali pusat ditemui di dalam tong sampah di tempat letak kenderaan bertingkat sebuah flat di Bandar Tun Razak, Cheras.

Ketua Polis Daerah Cheras Acp Muhammad Asisten Komisioner Muhammad Idzam Jaafar berkata mayat bayi itu ditemui seorang lelaki bukan warganegara bekerja sebagai pekerja pembersihan.

“Saksi mendakwa semasa mengambil tong sampah di bawah flat tersebut telah ternampak satu mayat bayi perempuan yang masih mempunyai tali pusat di atas tong sampah tersebut dan telah memaklumkan perkara tersebut kepada penyelianya.

“Mayat bayi malang tersebut telah dihantar ke Jabatan Forensik Hospital Canselor Tuanku Muhriz UKM (HCTM), Cheras, Kuala Lumpur untuk bedah siasat pada 14 Disember 2021,” katanya dalam kenyataan hari ini.

Ujarnya tiada sebarang dokumen pengenalan dijumpai pada bayi malang tersebut.

Kes disiasat di bawah Seksyen 318 Kanun Keseksaan iaitu menyembunyikan kelahiran dan membuang bayi.

Muhammad Idzam berkata polis masih menjalankan siasatan lanjut berhubung kes ini dan tiada tangkapan dilakukan.

Orang ramai yang mempunyai maklumat berhubung kes itu diminta untuk menghubungi Ibu Pejabat Polis Daerah (IPD) Cheras di talian 013-2165881 atau mana-mana balai polis yang berdekatan.– AlHijrah Online


DUA WANITA WARGANEGARA CHINA PULIH SEPENUHNYA &  DIBENARKAN PULANG

KUALA LUMPUR: Dua wanita warganegara China yang disahkan positif COVID-19 telah pulih sepenuhnya dan dibenarkan pulang ke rumah hari ini, menjadikan jumlah kumulatif yang pulih sehingga kini, 20 orang.

Kementerian Kesihatan Malaysia (KKM) berkata kedua-dua wanita berkenaan masing-masing dirawat di Hospital Kuala Lumpur dan Putrajaya.

“Kes ke-14, seorang wanita warganegara China berumur 37 tahun yang telah disahkan positif COVID-19 pada 5 Feb 2020 dan kes ke-19, seorang wanita warganegara China berumur 38 tahun, yang telah disahkan positif COVID-19 pada 12 Feb 2020,” katanya dalam kenyataan hari ini.

Kementerian itu berkata setakat ini tiada kes baharu yang dilaporkan dengan hanya dua orang yang masih dirawat di wad dan berada dalam keadaan stabil.

Menurut kementerian itu lagi, sehingga 24 Jan lepas, jumlah kumulatif kes positif COVID-19 yang dilaporkan di Malaysia kekal 22 kes.

Dalam pada itu, Menteri Kesihatan Datuk Seri Dr Dzulkefly Ahmad yang turut berkongsi perkembangan terkini mengenai wabak itu menerusi laman Twitter turut memaklumkan itu merupakan kicauan (tweet) terakhir beliau sebagai menteri yang bertanggungjawab terhadap kesihatan dan kesejahteraan rakyat.

“Tweet saya yang terakhir sebagai YBM. TK!,” katanya dalam catatan di laman Twitter.

Catatan itu dimuat naik memandangkan tiada lagi barisan Kabinet selepas Perdana Menteri Tun Dr Mahathir Mohamad meletakkan jawatan hari ini. — BERNAMA


ISMAIL SABRI MULA TUGAS SECARA RASMI SEBAGAI PM

PUTRAJAYA: Perdana Menteri Datuk Seri Ismail Sabri Yaakob hari ini secara rasmi memulakan tugas, di Bangunan Perdana Putra, di sini.

Ketibaan Ismail Sabri disambut Ketua Setiausaha Negara Tan Sri Mohd Zuki Ali dan Timbalan Ketua Setiausaha Kanan Jabatan Perdana Menteri (JPM) Datuk Jamil Rakon.

Turut hadir Ketua Pengarah Perkhidmatan Awam (KPPA) Tan Sri Mohd Khairul Adib Abd Rahman, Peguam Negara Tan Sri Idrus Harun, Ketua Polis Negara Datuk Seri Acryl Sani Abdullah Sani dan Panglima Angkatan Tentera Malaysia Jen Tan Sri Affendi Buang.

Simbolik tanda memulakan tugas, Ismail Sabri dibawa mengimbas kad perakam sebelum ke pejabat Perdana Menteri bagi menandatangani buku selamat datang dan selamat bertugas.

Ismail Sabri hari ini dijadualkan mengadakan lawatan ke Kedah bagi meninjau keadaan kawasan yang terjejas akibat tragedi kepala air dari Gunung Jerai, yang berlaku pada Rabu lalu.–AlHijrah Online


GENG PERAGUT MENYAMAR SEBAGAI PENGHANTAR MAKANAN TUMPAS

SENTUL: Empat orang peragut yang menggunakan taktik jenayah dengan menyamar sebagai penghantar makanan akhirnya kecundang selepas mereka ditangkap dalam beberapa siri serbuan di sekitar Sentul pada 23 hingga 28 Oktober lepas.

Ketua Polis Daerah Sentul ACP Beh Eng Lai berkata, suspek berusia 25 hingga 51 tahun yang dikenali sebagai Geng Ashmer itu dikesan melalui Op Rentap.

Dalam serbuan itu, polis merampas pelbagai barang kemas hasil samun bernilai RM55,000 dan juga motosikal yang digunakan semasa kegiatan jenayah itu.

Hasil risikan mendapati tiga orang suspek bertindak sebagai penyerang dan penjaga kawasan ketika meragut mangsa.

Barangan kemas yang di ragut kemudian akan dijual kepada seorang lagi lelaki warga emas berusia 51 tahun yang menetap di Selayang Baru dan wang jualan ragut itu akan dibahagikan sama rata.

“Kumpulan ini dipercayai aktif sejak lima bulan lepas yang menyasarkan kawasan orang ramai yang memakai rantai leher emas,” katanya.

Melalui penahanan Geng Ashmer ini, polis berjaya menyelesaikan sekurang kurangnya 20 kes ragut di daerah itu dan 10 lagi di luar kawasan. –AlHijrah Online


AKSI BIADAP THE 1975: TIDAK BERTAMADUN, BERTENTANGAN DENGAN NILAI KETIMURAN – MENTERI AGAMA

KUALA LUMPUR: Perbuatan kumpulan muzik British, The 1975 yang membuat aksi dan kenyataan biadap dalam persembahan di Good Vibes Festival, semalam, adalah melampau, tidak bertamadun serta bertentangan dengan nilai ketimuran.

Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar berkata, tindakan tegas perlu diambil terhadap penganjur konsert tersebut sebagai pengajaran kepada penganjur lain untuk masa hadapan.

“Tindakan tersebut disifatkan biadap, tidak bertamadun dan bertentangan dengan nilai-nilai ketimuran yang kita amalkan di Malaysia. Di mana-mana negara, ada peraturan dan undang-undang mereka yang perlu dipatuhi.

“Kita harap pihak penganjur perlu menjadi lebih sensitif dalam menjemput kumpulan luar negara untuk datang ke Malaysia dengan mengambil kira nilai-nilai ketimuran, keagamaan yang ada di Malaysia,” katanya semasa ditemui Berita AlHijrah.

Dalam pada itu, Mohd Na’im menggesa penganjur program hiburan pada masa depan untuk lebih berhati-hati dalam membuat pemilihan artis serta memastikan mereka sentiasa mematuhi peraturan dan adab selain batasan agama di Malaysia.—AlHijrah Online


Kerajaan perlu lebih berintegriti guna aset negara

KUALA LUMPUR – “Kerbau dipegang pada talinya, manusia dipegang pada
janjinya”. Kerajaan PH diingatkan supaya berpegang dan patuh kepada prinsip
integriti yang dicanang sebelum ini termasuklah dalam hal menggunakan aset
kerajaan atas tujuan kempen politik menjelang mana-mana pilihan raya.

Penganalisis politik, Prof Dr Nik Ahmad Kamal Nik Mahmood berkata,
amalan yang terbaik ialah mana-mana menteri atau pemimpin tidak menggunakan
aset kerajaan untuk tujuan kempen parti politik.

Bagaimanapun, katanya, jika sebelum ini sudah ‘terguna’ aset kerajaan
untuk tujuan itu tanpa disengajakan, diharapkan perkara sama tidak berulang
lagi pada masa depan.

“Kalau dah terlepas, diharap jangan ulangi lagi kelak. PH sebelum ini
berikrar untuk menjadi kerajaan yang telus, berintegriti dan bersih, jadi tidak
sepatutnya aset kerajaan digunakan untuk tujuan kempen politik.

“PH mesti patuh dan berpegang kepada prinsip, jangan alpa dan ulangi
kesilapan kerajaan sebelum ini,” nyata beliau kepada Sinar Harian.

Sebelum ini, bekas Perdana Menteri, Datuk Seri Najib Tun Razak
menyindir Menteri Pertahanan, Mohamad Sabu yang menggunakan kenderaan rasmi
kerajaan untuk urusan PRK Cameron Highlands.

Meskipun Mohamad sudah pun menjawab isu itu iaitu kerana lawatan
rasminya sebagai menteri yang dirancang awal, namun Najib berkata, alasan itu
masih boleh dipertikaikan.

Ia kerana katanya, pada hari sama juga, Mohamad dilihat hadir ketika
proses penamaan calon bagi PRK Cameron Highlands untuk memberikan sokongan
kepada calon PH, M Manogaran dari DAP.

“Sejak bila proses penamaan calon parti DAP sudah menjadi urusan
rasmi Kementerian Pertahanan?

“DAP dan Gabungan Pilihan Raya Adil dan Bersih (Bersih) tak
nampak? Adakah Mat Sabu akan ‘claim’ (tuntut) duit minyak untuk helikopter dari
(Lim) Kit Siang (Veteran DAP) nanti?” soalnya dalam hantaran di Facebook
miliknya.

Hantaran terbaharu Najib itu dilihat menyindir PH susulan tersebarnya
gambar seorang wanita yang memakai baju berlogo PH sedang mengagihkan duit di
media sosial.

Najib dalam hantaran di laman sosial Facebook miliknya menyatakan
bahawa pemberian tidak kira dalam bentuk duit minyak atau duit rokok tetap
rasuah berdasarkan pendapat hakim apabila mengumumkan keputusan mahkamah untuk
membatalkan kemenangan calon BN di Cameron Highlands pada PRU14.

Bagaimanapun, PH menegaskan wang diagihkan dalam gambar yang tular itu
merupakan bayaran balik kos petrol kepada sukarelawan mereka.


TANAM SAYUR & TERNAK IKAN TAMPUNG KOS OPERASI MASJID

PETALING JAYA: Masjid Jumhuriah Taman Datuk Harun di Petaling Jaya mengambil pendekatan kreatif menampung keperluan operasi masjid dengan menternak ikan dan menanam sayuran di dalam kawasan rumah ibadah itu.

Menurut Nazirnya, Norhashimi Saad, hasil daripada bertani itu juga dapat menambah pendapatan kakitangan masjid yang juga daripada golongan memerlukan.

Ikuti laporan Berita Alhijrah siaran 18 November 2020. — AlHijrah Online


PELAJAR UNIKL HILANG DI PANTAI TANJUNG RHU DITEMUKAN LEMAS

ALOR SETAR: Pelajar Kejuruteraan Penerbangan Malaysian Institute of Aviation Technology (UniKL MIAT) yang dilaporkan hilang semasa mandi-manda di Pantai Tanjung Rhu, Langkawi petang semalam ditemukan lemas hari ini.

Ketua Polis Daerah Langkawi ACP Shariman Ashari berkata mayat Muhammad Fahmi Hafizi Zulkifli, 20, dijumpai pasukan penyelamat di kedudukan mangsa dilaporkan hilang iaitu lebih kurang 50 meter dari pantai pada pukul 1.24 tengah hari.

“Mayat dicamkan oleh ibu, ibu saudara dan sepupu mangsa. Pengesahan kematian dibuat oleh kakitangan perubatan. Mayat telah dirujuk ke Unit Forensik Hospital Sultanah Maliha, Langkawi untuk bedah siasat,” katanya dalam kenyataan.

Beliau berkata operasi mencari dan menyelamat Muhammad Fahmi Hafizi melibatkan seramai 69 anggota dan pegawai terdiri daripada Polis Diraja Malaysia, Jabatan Bomba dan Penyelamat, Agensi Penguatkuasaan Maritim Malaysia serta Angkatan Pertahanan Awam.

Terdahulu, Shariman dalam laporan media hari ini berkata bilik gerakan Ibu Pejabat Polis Daerah Langkawi menerima panggilan mengenai kejadian menimpa Muhammad Fahmi Hafizi pada 7.20 malam tadi.

Katanya mangsa cuba diselamatkan rakan-rakan serta pelancong namun gagal kerana arus kuat.

Mangsa yang beralamat di Langgar, Alor Setar bersama rakan-rakannya dikatakan baru dua minggu berada di pulau pelancongan berkenaan bagi menjalani latihan industri.–AlHijrah Online


Mayat nahas jambatan Pulau Pinang ditemui

GEORGETOWN, 23 Januari – Mayat
mangsa dalam kemalangan sebuah kenderaan utiliti sukan (SUV) yang terhumban ke
dalam laut Ahad lepas ditemukan dalam keadaan masih sempurna biarpun sudah
terperangkap di dalam kenderaan itu hampir tiga hari.

Ketua Polis Pulau Pinang Datuk T
Narenasagaran berkata, mayat pelajar kolej swasta, Moey Yun Peng, 20, masih
berada di tempat duduk pemandu semasa kenderaan itu berjaya dikeluarkan dari
laut kira-kira pukul 6.00 petang tadi di Kilometer 4, Jambatan Pulau Pinang di
sini.

“Kereta remuk teruk akibat
kemalangan, namun (keadaan) fizikal mangsa masih sempurna dengan tali pinggang
keledarnya masih terpasang,” katanya ketika ditemui pemberita di lokasi
kejadian.

Menurutnya mayat mangsa dihantar
ke Hospital Seberang Jaya untuk proses bedah siasat sebelum diserahkan kepada
keluarga untuk pengebumian.

Sinar Online melaporkan operasi
untuk mengeluarkan kenderaan itu mengambil masa selama tiga hari dan berdepan
beberapa kesukaran yang antaranya termasuk faktor cuaca dan arus laut yang
deras.


Perang Yaman akibatkan krisis kemanusiaan terburuk

KETIKA dunia tertumpu pada apa yang berlaku di Gaza dan Christchurch, tidak ramai yang ambil peduli dan sedar akan kesengsaraan penduduk Yaman yang sedang bertarung nyawa untuk hidup ekoran perang saudara yang melanda.

Mereka sedang berdepan dengan kehidupan yang sangat daif serta penyakit berjangkit yang semakin merebak.

Malah, oleh kerana keperluan asas harian yang sangat terhad, memaksa mereka menanti bantuan kemanusiaan yang belum tentu tiba.

Salah
seorang mangsa perang, Ahmed Ghaleb bersama enam anaknya, terpaksa melarikan diri
untuk mencari perlindungan.

Mereka
tiada pilihan, selain tinggal di rumah yang daif, diperbuat daripada kepingan
keluli dan bumbung jerami.

Ahmad
terpaksa mengerah kudrat, bekerja sebagai buruh binaan di kawasan kejiranannya
demi menyara kehidupan beliau sekeluarga.

Ujian ke atasnya lebih hebat, apabila anak perempuannya yang berumur 19 tahun menghidap penyakit otot.

Lebih menyedihkan apabila Ahmad tidak mampu membeli keperluan ubatan untuk anaknya itu.

Begitu juga keperluan asas yang terhad serta sistem kumbahan yang tidak sempurna, Ahmad terpaksa berjalan jauh setiap hari untuk mendapatkan bekalan air bersih.

Kisah Ahmad merupakan satu kisah kecil dari cerita-cerita duka lara ekoran Perang di Yaman yang telah menyebabkan lebih dua juta penduduknya menjadi pelarian.

Mereka bersabung nyawa untuk hidup tatkala berdepan krisis kebuluran dan kemanusiaan yang merupakan antara yang terburuk di dunia ketika ini.

*Abdullah Sadzik merupakan jurufoto dan aktivis NGO Al-Ain yang sedang memberikan khidmat kemanusiaan di Yaman.


JANGAN CUBA MENGHARAMKAN SESUATU YANG TIDAK HARAM – PEJABAT MUFTI

KUALA LUMPUR: Umat Islam diingatkan untuk tidak mudah jatuh hukum terhadap sesuatu perkara walaupun mempunyai gelaran ustaz atau ustazah.

Pejabat Mufti Wilayah Persekutuan (PMWP) hari ini menerusi ciapannya, menegur golongan yang menjatuhkan hukum haram dan berdosa kepada individu yang membaca Al-Quran tanpa ilmu tajwid.

“Walau apa pun gelaran anda, ustazah ataupun ustaz, jangan cuba-cuba mengharamkan sesuatu yang tidak diharamkan.

“Kenyataan seperti di bawah adalah tidak tepat,” jelas ciapan PMWP.

Ciapan tersebut merujuk satu kenyataan “Jangan memandai nak baca Al-Quran kalau tidak belajar ilmu tajwid. Haram dan berdosa,” yang dimuat naik individu yang tidak didedahkan identitinya.

“Mempelajari ilmu tajwid merupakan fardhu kifayah, yakni jika ada sebahagian sudah mempelajarinya, maka gugur kewajipan ke atas mereka yang lain.

“Namun membaca Al-Quran dengan bertajwid merupakan suatu kelaziman dan kemestian,” jelas PMWP.

Tambah PMWP, umat Islam perlu membezakan antara membaca Al-Quran dengan bertajwid dan mempelajari ilmu tajwid.

“Yang wajib adalah membaca Al-Quran secara bertajwid. Ya, seseorang perlu mempelajari asas ilmu tajwid bagi mengelakkan berlakunya kesalahan dan perubahan makna ketika membaca Al-Quran.

“Namun mengatakan seseorang yang tidak mempelajari ilmu tajwid adalah haram dan berdosa membaca al-Quran adalah kenyataan yang tidak berasas dan melampau,” kata PMWP.

Mengulas lanjut, jika perkara tersebut tidak dibendung, ia boleh melemahkan semangat orang yang baru ingin mengenali al-Quran serta menjauhkan orang dari membaca Al-Quran.

“Kami banyak kali menyebut, jangan sesekali mengeluarkan kenyataan yang boleh mendatangkan kontroversi.

“Jika hendak mengajak orang ke kelas tajwid anda sekali pun, jangan keluarkan hukum yang sebegitu apatah lagi ianya tidak ada asasnya,” kata PMWP.

–AlHijrah Online


POLIS TAHAN LELAKI CURI TABUNG MASJID

AMPANG: Seorang lelaki tempatan ditahan polis selepas disyaki mencuri wang tabung masjid sebanyak RM500 di sebuah masjid di Taman Nirwana, di sini semalam.

Ketua Polis Daerah Ampang Jaya ACP Mohd Azam Ismail berkata, pihaknya menerima aduan daripada bilal masjid berkenaan kira-kira jam 6.49 pagi.

“Pengadu menyemak rakaman kamera litar tertutup (CCTV) dan mendapati suspek berada di kawasan kaki lima masjid dan telah mengumpil tabung masjid selepas solat Subuh lalu melarikan diri,” katanya dalam satu kenyataan hari ini.

Bagaimanapun, Mohd Azam berkata, suspek telah ditahan polis pada jam 5 petang hari yang sama di sebuah kediaman di Taman Angsana Hilir dan merampas wang tunai RM101 serta pakaian yang digunakan suspek semasa kejadian.

Mengulas lanjut, semakan mendapati suspek mempunyai 10 rekod lampau melibatkan kes jenayah dan dadah selain ujian air kencing terhadap suspek didapati positif dadah jenis meth.

Mohd Azam berkata suspek kini dalam proses permohonan reman di mahkamah.

“Kes disiasat di bawah Seksyen 380 Kanun Keseksaan kerana mencuri dalam bangunan.

“Jika sabit kesalahan hendaklah dihukum dengan pemenjaraan selama tempoh 10 tahun, atau dengan denda, atau kedua-duanya sekali,” katanya.—AlHijrah Online


Penyeludupan haiwan eksotik di Kelantan tumpas

PASIR PUTEH – Pasukan Polis Marin Wilayah Tiga Tok Bali berjaya
menumpaskan satu kegiatan penyeludupan haiwan eksotik, semalam.

Kegiatan itu dilakukan dengan menggunakan modus operandi secara menyembunyikan
binatang tersebut di kawasan semak berhampiran sungai, sebelum diseludup ke negara
jiran melalui jalan laut.

Komander Pasukan Polis Marin Wilayah Tiga, Asisten Komisioner Norzaid Muhammad
Said, berkata dalam Ops Landai pada pukul
11 pagi itu, pihaknya berjaya merampas 90 ekor musang dan 14 ekor
kura-kura.

“Berdasarkan perisikan kita mendapati individu persendirian ini mencari
bekalan dalam hutan kita, dan mereka menjualnya kepada pembeli melalui
perantaraan agen-agen sindiket yang sedia ada. Selepas itu mereka terus sorok
di satu tempat yang tersembunyi, sebelum dikumpul dalam kuantiti yang besar
seperti yang kita dapat hari ini.

Haiwan-haiwan ini seterusnya dipindahkan ke dalam bot-bot ikan untuk
dihantar ke tengah laut. Bot-bot ikan dari Vietnam yang menunggu itu kemudian
akan membawa hasil seludupan tersebut ke negara mereka,” katanya.

Tambah Norzaid, tiada tangkapan dilakukan dalam operasi yang
dijalankan, walaupun pihaknya telah membuat intipan lebih sejam di tempat
kejadian sebelum membuat serbuan, namun tiada individu yang muncul.

Nilai keseluruhan rampasan ialah RM19,000, merupakan rampasan terbesar
haiwan eksotik oleh Pasukan Polis Marin Wilayah Tiga di Kelantan untuk tahun
ini.

Menurut siasatan awal, harga bagi seekor musang ialah RM200, manakala
kura-kura dijual pada RM14 sekilogram dan nilai ini boleh meningkat sehingga
tiga kali ganda di Thailand dan Vietnam.

Norzaid berkata, kesemua haiwan yang dirampas akan diserahkan kepada Jabatan
Perlindungan Hidupan Liar dan Taman Negara (PERHILITAN) untuk tindakan lanjut.

Kes akan disiasat di bawah Akta Pemuliharaan dan Hidupan Liar 2010 (Akta
716) dan jika sabit kesalahan, boleh didenda tidak lebih RM100,000 atau penjara
tidak lebih tiga tahun atau kedua-duanya.


TH KEKAL KOMITED TINGKATKAN PERKHIDMATAN HAJI

KUALA LUMPUR: Lembaga Tabung Haji (TH) perlu diberi pujian kerana kekal komited dalam memberikan perkhidmatan terbaik kepada semua jemaah Malaysia pada setiap musim Haji.

Menteri di Jabatan Perdana Menteri (Hal Ehwal Agama) Datuk Idris Ahmad berkata walaupun operasi haji pada musim 1443 Hijrah adalah berbeza dari tahun sebelumnya, TH tetap berjaya mengurus perjalanan haji kesemua jemaah dengan baik.

“Alhamdulillah, pada tahun ini saya sempat meninjau persediaan haji TH di Kompleks Haji Sepang dan kemudiannya melihat sendiri bagaimana para petugas TH mengurus dan menyantuni para jemaah haji yang pelbagai kerenah ketika di tanah suci, terutama ketika Masya’ir.

“Saya kagum dengan komitmen dan kerja keras ditunjukkan, justeru syabas dan terima kasih saya ucapkan kepada semua petugas yang telah menabur khidmat bakti sepanjang operasi haji 1443H/2022M sama ada di tanah air atau di tanah suci,” katanya semasa berucap pada Majlis Kesyukuran Tamat Operasi Haji dan Penghargaan Kepada Sahabat Korporat TH Musim Haji 1443H di Menara TH di sini hari ini.

Menurut Idris, kejayaan operasi haji Musim 1443H juga adalah hasil daripada kerjasama padu dan sokongan penuh diberikan oleh pelbagai pihak terutamanya agensi kerajaan dan swasta.

Katanya, TH telah menerima sumbangan bernilai RM1.8 juta daripada 12 organisasi melalui Program Sahabat Korporat TH yang turut membantu melancarkan urusan ibadah jemaah haji Malaysia.

Sumbangan tersebut adalah dalam bentuk wang tunai dan barangan keperluan asas jemaah haji seperti beg beroda, beg sandang, tikar jemaah, tikar sejadah, bahan bacaan seperti buku doa, peralatan kesihatan dan kelengkapan harian.

“Sumbangan ini bukan sahaja memberikan pulangan (ROI) berbentuk pendedahan jenama kepada syarikat terlibat, tetapi yang lebih utama ialah pulangan jauh lebih baik di akhirat nanti, insya-Allah.

“Bagi pihak kerajaan, terima kasih dan syabas saya ucapkan kepada semua Sahabat Korporat dan saya berharap keprihatinan ini akan menjadi contoh dan menyeru agar lebih banyak badan korporat lain untuk turut serta pada masa akan datang,” katanya.

Idris berkata pihaknya juga akan sentiasa memantau dan bekerjasama dengan TH untuk sentiasa berusaha memberikan perkhidmatan yang terbaik dengan kos yang berpatutan bagi para jemaah haji Malaysia.

Beliau berkata TH akan meneruskan Bantuan Kewangan Haji secara bersasar bagi memastikan ia dimanfaatkan sepenuhnya oleh golongan paling memerlukan walaupun kos haji Muasassah dijangka terus meningkat sekitar RM31,000 seorang pada tahun hadapan, berbanding RM28,632 tahun ini.–AlHijrah Online


JOHAN QARIAH TILAWAH ANTARABANGSA MENINGGAL DUNIA

KUALA LUMPUR: Johan Qariah Majlis Tilawah al-Quran Peringkat Antarabangsa 2007, Amnah Ayup meninggal dunia pada petang Jumaat tadi.

Menurut sumber, Allahyarhamah dilaporkan pengsan sebelum dihantar ke hospital dan disahkan meninggal sekitar jam 4 petang tadi.

Dalam pada itu, Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar menzahirkan ucapan takziah kepada keluarga Allahyarhamah.

“Almarhumah merupakan seorang tokoh Qariah yang amat disegani.

“Jasa Almarhumah begitu besar khususnya pembangunan ilmu al-Quran di negeri Sarawak selain mendidik generasi muda untuk memguasai ilmu taranum,” dalam hantaran di Facebooknya hari ini.–AlHijrah Online


KHATAM AL-QURAN DALAM TEMPOH 17 JAM, IMAN ASRI PEMEGANG ‘SYAHADAH ULA AL-FATEH’

KUALA LUMPUR: Iman Asri, 24, kini pemegang ‘Syahadah Ula al-Fateh’ selepas berjaya ujian khatam al-Quran dalam tempoh 17 jam dengan kurang 10 kesalahan bacaan.

Dalam ujian tersebut, terdapat empat pemeriksa yang menyemak bacaan beliau.

Syahadah Ula al-Fateh merupakan ujian menghafaz al-Quran yang dilaksanakan oleh Maahad Tahfiz al Fateh, Batang Kali sejak tiga tahun lalu.

Menurut Perunding Maahad Tahfiz al Fateh, Prof Dr Zainur Rashid Zainuddin, Iman antara individu yang berjaya lulus ujian tersebut pada peringkat remaja.

“Tahniah Iman. Sejak dahulu saya kenali beliau sebagai anak remaja yang hebat.

“Beliau kini memiliki sanad tahfiz 30 juzuk al Quran yang melayakkannya untuk mengajar tahfiz di mana-mana negara di seluruh dunia,” katanya dalam catatan di Facebook. – AlHijrah Online


SELAMATKAN ADIK DALAM KEBAKARAN, MUHAMMAD DANISH RAYQAL DIANUGERAH PINGAT HANG TUAH

KUALA LUMPUR: Pelajar tahun dua Sekolah Kebangsaan Taman Kampung Melayu di Kluang, Johor, Muhammad Danish Rayqal Mohd Firdaus yang menyelamatkan dua adiknya dalam insiden kebakaran pada 29 Jun lepas dianugerahkan Pingat Hang Tuah.

Anugerah itu disampaikan isteri Perdana Menteri Datuk Seri Dr Wan Azizah Wan Ismail pada sambutan Hari Kanak-Kanak Kebangsaan Tahun 2022 anjuran Jabatan Kebajikan Masyarakat (JKM) di sini semalam.

Penganugerahan itu bagi mengiktiraf kanak-kanak yang menunjukkan keberanian dalam membantu menyelamatkan nyawa manusia, harta benda atau tindakan dengan elemen keberanian dan luar biasa sewaktu kecemasan, bencana, kemalangan atau darurat.

Menurut JKM, Muhammad Danish Rayqal menyelamatkan dua adiknya iaitu Muhamad Darish Rizqe, 6, dan Nurdiya Delisha, 4, dengan mengendong mereka ke ruang dapur rumah sambil meminta tolong.

Tiga kanak-kanak itu kemudian berjaya diselamatkan jiran mereka.

Muhammad Danish Rayqal ketika ditemui berkata dia tidak ingat sepenuhnya kejadian itu namun gembira kerana berjaya menyelamatkan adik-adiknya.

“Tak tahu nak buat apa-apa (ketika kejadian) tetapi pergi ke belakang (rumah) minta tolong orang… jiran tolong,” katanya yang gembira menerima anugerah itu.–AlHijrah Online


BN MOHON TANGGUH MENGHADAP AGONG- HISHAMMUDDIN

KUALA LUMPUR: Barisan Nasional (BN) akan memohon kepada Yang di-Pertuan Agong Al-Sultan Abdullah Ri’ayatuddin Al-Mustafa Billah Shah bagi menangguhkan sesi menghadap yang dijadualkan Rabu 23 Nov.

“Bukan amalan kita bercerita pada khalayak. Sama ada (nak) mohon penangguhan (menghadap) atau tidak, anda akan tahu esok,” kata Bendahari Agung BN Datuk Seri Hishammuddin Tun Hussein kepada pemberita selepas mesyuarat Dewan Tertinggi BN di sini, malam tadi.

Sementara itu, Timbalan Presiden MIC Datuk Seri M.Saravanan yang mengesahkan perkara itu berkata BN masih mengekalkan keputusan tidak menyokong mana-mana gabungan untuk membentuk kerajaan.

“Kita harap (sesi menghadap esok) boleh ditangguhkan…tak tahu boleh ke tidak. Kita bukan nak tubuh kerajaan, tapi nak nyatakan pendirian sahaja (ketika menghadap),” katanya.

Al-Sultan Abdullah semalam menitahkan 30 Ahli Parlimen BN  menghadap Seri Paduka di Istana Negara secara individu pada jam 10.30 pagi hari ini.–AlHijrah Online


AMIRUDIN ANGKAT SUMPAH MB SELANGOR BAGI PENGGAL KEDUA

KLANG: Pengerusi Pakatan Harapan (PH) Selangor Datuk Seri Amirudin Shari hari ini secara rasmi dilantik sebagai Menteri Besar negeri ini bagi penggal kedua.

Amirudin, 43, mengangkat sumpah memegang jawatan itu di hadapan Sultan Selangor Sultan Sharafuddin Idris Shah yang berlangsung di Balairung Seri, Istana Alam Shah, di sini kira-kira pukul 11.23 pagi.

Turut berangkat pada istiadat angkat sumpah jawatan dan ikrar aku janji serta pengurniaan surat cara pelantikan Menteri Besar Selangor itu ialah Tengku Permaisuri Selangor Tengku Permaisuri Norashikin dan Raja Muda Selangor Tengku Amir Shah.

Amirudin yang pernah diumum oleh Perdana Menteri Datuk Seri Anwar Ibrahim sebagai calon Menteri Besar jika gabungan PH dan Barisan Nasional (BN) memenangi pilihan raya, dilantik ke jawatan itu selepas PH-BN memenangi 34 daripada 56 kerusi Dewan Undangan Negeri (DUN) pada Pilihan Raya Negeri (PRN), pada 12 Ogos lalu.

Istiadat angkat sumpah itu disaksikan Hakim Mahkamah Tinggi Shah Alam Datuk Mohd Zaki Abdul Wahab.

Sambil memegang Lembing Sembuana, Amirudin yang merupakan Menteri Besar Selangor ke-16 melafazkan 10 ikrar aku janji sebagai Menteri Besar, antaranya memelihara serta menjunjung tinggi prinsip Rukun Negara dan memelihara kedaulatan institusi raja serta mempertahankannya daripada dicemari dan diganggu-gugat oleh mana-mana pihak.

Beliau turut berikrar untuk memelihara kedudukan istimewa orang Melayu serta pada masa sama kepentingan sah kaum lain sepertimana termaktub dalam Perlembagaan Persekutuan dan Undang-Undang Tubuh Kerajaan negeri Selangor 1959, selain memelihara jawatan yang dipegang daripada dicemari dengan perlakuan menyalahi undang-undang.

Pada PRN lepas, Amirudin berjaya mempertahankan kerusi DUN Sungai Tua selama empat penggal berturut-turut sejak mula bertanding di kawasan itu pada 2008.

Beliau menang dengan majoriti 5,185 undi dengan memperoleh 19,678 undi menewaskan calon PN Muhammad Hanif Jamaluddin yang mendapat 14,493 undi dan calon Bebas Suman Gopal (430 undi).

Naib Presiden PKR itu mengangkat sumpah pertama kali sebagai Menteri Besar Selangor pada 19 Jun 2018.

Dilahirkan pada 8 Feb 1980 di Pontian, Johor, Amirudin yang juga merupakan Ahli Parlimen Gombak memiliki Ijazah Sarjana Muda Sains Sosial, Universiti Putra Malaysia. — AlHijrah Online


Pelarian Rohingya bakal berdepan krisis makanan

DHAKA – Program Makanan Dunia (WFP) kekurangan dana 40 juta dolar bagi menampung hampir 900,000 pelarian Islam Rohingya di Cox’s Bazar.

Jumlah itu diperlukan segera memandangkan bekalan makanan dijangka
habis dalam tempoh empat bulan. Sekiranya tidak ditangani segera, mereka
dijangka berdepan krisis makanan yang serius.

Jurucakap Bahagian Bantuan Makanan PBB, Hervé Verhoosel berkata,
pertubuhan itu memerlukan kira-kira 16 juta dolar setiap bulan bagi keperluan
makanan pelarian Rohingya, selain kos 24 juta sebulan bagi mengekalkan operasi
di Cox’s Bazar.

Sementara itu, Pelan Tindak Balas Bersama PBB (JRP) dilancarkan awal
tahun ini bagi mengumpul AS$920 juta untuk krisis kemanusiaan Rohingya, namun ia
hanya berjaya mengumpul 38 peratus dari sasaran.

35.8 peratus digunakan untuk keselamatan makanan sementara 17.3 peratus
dan 34.7 peratus masing-masing diperuntukkan bagi kesihatan dan nutrisi.

Sejak 2017, hampir sejuta pelarian Rohingya masuk ke Bangladesh akibat
kekejaman junta di Rakhine.

Pelarian Rohingya pula enggan pulang ke kampung halaman masing-masing selagi tidak mendapat kewarganegaraan dari kerajaan Myanmar.


FACEBOOK DONALD TRUMP DIGANTUNG HINGGA 2023

WASHINGTON: Facebook menggantung akaun bekas Presiden Amerika Syarikat (AS), Donald Trump selama dua tahun, pada Jumaat lepas.

Lapor AFP, penggantungan tersebut susulan tindakan beliau melanggar peraturan platform itu selepas memuat naik beberapa status berhubung insiden rusuhan berlaku di bangunan Capitol.

Dalam masa yang sama, akaun Instagram Trump turut digantung selama tempoh berkenaan.

Menurut Naib Presiden Hal Ehwal Global Facebook, Nick Clegg, penggantungan tersebut berkuat kuasa bermula 7 Januari selepas Trump dikeluarkan daripada platform berkenaan.

“Kami percaya tindakannya merupakan pelanggaran serius terhadap peraturan yang perlu dikenakan penalti maksimum,” katanya.

Facebook menyifatkan tindakan Trump sebagai pelanggaran peraturan yang amat serius.—AlHijrah Online


WUJUD JAWATANKUASA KHAS PANTAU AKTIVITI BASIKAL LAJAK – MAJLIS BELIA SABAH

KOTA KINABALU : Majlis Belia Sabah (MBS) mencadangkan satu jawatankuasa pemantau di peringkat kampung atau taman perumahan diwujudkan untuk memantau aktiviti kanak-kanak terutama basikal lajak yang kini semakin membimbangkan.

Timbalan Presiden MBS, Abqaree Fawwaz Abekan berkata pihaknya mendapati aktiviti basikal lajak mula menular di Sabah dan ia perlu diawasi sebelum berlakunya perkara yang tidak diingini termasuk kemalangan meragut nyawa.

“Saya sendiri ada melihat sekumpulan kanak-kanak melakukan aktiviti basikal lajak di beberapa kawasan di daerah ini dan situasi ini sangat membimbangkan kerana terdapat beberapa kejadian sebelum ini sehingga meragut nyawa.

“Saya mencadangkan jawatankuasa pemantau ini diwujudkan melalui Majlis Pengurusan Komuniti Kampung (MPKK) kerana terdapat exco pemantau sedia ada dalam MPKK. Selain membantu pihak berkuasa memantau aktiviti jenayah, mereka juga boleh memantau aktiviti tidak sihat seperti basikal lajak,” katanya kepada Bernama di sini, hari ini.

Abqaree Fawwaz, yang juga Pengerusi Gabungan Persatuan Belia Bahagian Pantai Barat Selatan, berkata berbasikal adalah satu aktiviti sihat dan perlu digalakkan sekiranya ia tidak membahayakan dan menyalahi undang-undang seperti basikal lajak.

“Saya percaya dengan kerjasama daripada semua pihak kita mampu lahirkan serta mencungkil bakat anak muda ini untuk disalurkan ke tempat yang betul dan mungkin akan menjadi pelumba basikal kebanggaan Sabah suatu hari nanti,” tambahnya. — BERNAMA


IMAM MAUT, JEMAAH CEDERA DILANGGAR KERETA

KUALA LUMPUR: Seorang imam di Surau Al Hidayah Taman Bukit Kajang, Kajang, maut sementara seorang jemaah cedera selepas dilanggar kereta yang dipandu imam pertama surau itu, pagi semalam.

Difahamkan imam pertama berusia 76 tahun itu tertekan pedal minyak lalu melanggar imam kedua, Hatim Arshah, 78, serta seorang lagi jemaah yang berada di perkarangan surau tersebut selepas selesai menunaikan solat Subuh.

Ketua Jabatan Siasatan dan Penguatkuasaan Trafik (JSPT) Selangor, Supt Azman Shari’at berkata, dalam kejadian berlaku kira-kira jam 6.30 pagi iman pertama yang memandu kereta Perodua Myvi ingin mengundurkan kenderaannya dari lot parkir surau sebelum terlanggar sedikit bahagian belakang kenderaan lain.

“Imam tersebut panik lalu menggerakkan kenderaan ke depan sehingga hilang kawalan dan melanggar dua mangsa yang juga pejalan kaki di perkarangan surau.

“Mangsa meninggal dunia di tempat kejadian dan seorang lagi jemaah yang patah lutut kanan dan pergelangan kaki kiri dikejarkan ke hospital dengan ambulans,” katanya.

Menurut Azman, siasatan masih diteruskan dan kes disiasat mengikut Seksyen 41(1) Akta Pengangkutan Jalan 1987.

Beliau menasihatkan orang ramai untuk peka dan berhati-hati ketika memandu sementara melakukan pemeriksaan kesihatan bagi pemandu berusia demi memastikan kesesuaian untuk memandu.—AlHijrah Online


HUJAN LEBAT DI MAKKAH, BEBERAPA KAWASAN DINAIKI AIR

MAKKAH: 16 kawasan di Makkah Al Mukarramah dilanda hujan lebat sehingga menyebabkan kediaman dan jalan raya dinaiki air sejak semalam, lapor Pertahanan Awam Arab Saudi.

Menurut Pusat Meteorologi Kebangsaan, hujan dijangka berterusan sehingga esok.

Diramalkan hujan turun pada skala sederhana hingga lebat di sekitar wilayah Makkah Al-Mukarramah, termasuk Taif, Adham, Al-Aridiyat, Bani Yazid, Qia dan Maysan.

Dalam pada itu, pihak berkuasa meningkatkan tahap amaran dan menyeru pengguna jalan raya supaya berhati-hati dalam situasi jarak penglihatan yang terbatas.

Orang ramai turut dinasihatkan agar berwaspada dan menjauhi kawasan lembah, sungai, empangan dan kolam air serta mematuhi arahan yang ditetapkan.

Terdahulu, tular di media sosial video memaparkan hujan lebat melanda Masjidil Haram Mekah ketika para jemaah sedang melakukan tawaf.–AlHijrah Online


SERAMAI 2,984 MANGSA BANJIR MASIH BERLINDUNG DI 28 PPS ENAM NEGERI

KUALA LUMPUR: Seramai 2,984 mangsa banjir di enam negeri masih berlindung di 28 pusat pemindahan sementara (PPS), setakat pagi ini.

Di SELANGOR, laman web InfoBencana Jabatan Kebajikan Masyarakat (JKM) memaklumkan jumlah mangsa banjir di negeri itu meningkat semula kepada 163 mangsa daripada 46 keluarga pagi ini berbanding 126 mangsa membabitkan 36 keluarga, malam tadi.

Sebanyak tiga pusat pemindahan sementara (PPS) masih beroperasi iaitu Sekolah Kebangsaan (SK) Sungai Sireh; Sekolah Menengah Kebangsaan (SMK) Jeram dan Sekolah Jenis Kebangsaan Cina (SJKC) Yuk Chih Batang Berjuntai.

DI MELAKA, seramai 66 orang daripada 21 keluarga berada di tiga PPS setakat 8 pagi ini berbanding 51 orang daripada 16 keluarga, pada 8 malam tadi.

Sekretariat Jawatankuasa Pengurusan Bencana Negeri Melaka dalam kenyataan memaklumkan PPS di pejabat Jawatankuasa Pembangunan dan Penyelarasan Dewan Undangan Negeri (Japerun) Kesidang menempatkan sembilan mangsa dari tiga keluarga dari Melaka Tengah.

PPS Balai Raya Kampung Gadek dan Dewan Japerun Durian Tunggal pula masing-masing menempatkan seramai 12 mangsa daripada enam keluarga serta 45 mangsa daripada 12 keluarga.

Di KELANTAN, portal Info Bencana Jabatan Kebajikan Masyarakat (JKM) melaporkan jumlah mangsa banjir kekal seperti malam tadi iaitu 2,124 orang daripada 713 keluarga setakat 9 pagi ini dan ditempatkan di lapan PPS di Pasir Mas.

Di KEDAH, seramai 61 penduduk dari daerah Kulim dan Baling dipindahkan ke dua PPS ekoran banjir kilat yang berlaku selepas hujan lebat selama dua jam, malam tadi.

Pegawai Pertahanan Awam Daerah Kulim Kpt (PA) Amirul Aliff Ahmaf berkata seramai 42 mangsa daripada 11 keluarga dipindahkan ke PPS Masjid Sungai Seluang manakala 19 mangsa daripada tujuh keluarga dipindahkan ke PPS Surau Ittifaqih dalam daerah Baling yang dibuka pada 7.30 malam tadi.

Dalam pada itu, laman web rasmi Public InfoBanjir, Jabatan Pengairan dan Saliran melaporkan Sungai Padang Terap di Kampung Kubu, Padang Terap telah mencatatkan bacaan 13.14 meter dan melebihi tahap bahaya (13.02m) dengan trend menaik setakat 8 pagi ini.

Di JOHOR, empat daerah masih terjejas dengan banjir kilat iaitu Tangkak, Kluang, Segamat dan Pontian, yang menyaksikan peningkatan mangsa kepada 335 orang setakat 8 pagi ini berbanding 318 orang, malam tadi.

Jawatankuasa Pengurusan Bencana Daerah (JPBD) dalam kenyataan memaklumkan kesemua mangsa yang terdiri daripada 85 keluarga itu ditempatkan di enam pusat pemindahan sementara dan cuaca di beberapa daerah turut dilaporkan mendung termasuk Muar, Johor Bahru dan Kluang.

Di PERAK, seramai 235 mangsa banjir masih berada di enam PPS di seluruh negeri sejak pagi tadi, dengan terdapat dua PPS baharu dibuka di Perak Tengah selepas daerah itu dilanda banjir akibat limpahan air Sungai Perak.

PPS baharu itu ialah melibatkan Surau Nurul Jannah Kampung Parit Enam Layang-Layang Kiri dan PPS Sekolah Kebangsaan (SK) Simpang Tiga, Parit. –AlHijrah Online


TIKET PENERBANGAN MAHAL: JANGAN AMBIL KESEMPATAN MUSIM PERAYAAN – PM

BERA: Perdana Menteri Datuk Seri Ismail Sabri Yaakob hari ini mengingatkan pengendali syarikat penerbangan agar tidak mengambil keuntungan secara berlebihan dengan menaikkan harga tiket ke Sabah dan Sarawak terlalu tinggi pada musim perayaan ini.

Menurutnya berdasarkan laporan media, harga tiket berkenaan dikatakan naik sehingga 500 peratus pada musim perayaan, dan beliau menyifatkan ia sebagai ‘agak melampau’ kerana rakyat tidak mempunyai alternatif untuk ke negeri-negeri berkenaan selain dengan menaiki kapal terbang.

Sehubungan itu perdana menteri berkata beliau telah meminta Menteri Perdagangan Dalam Negeri dan Hal Ehwal Pengguna (KPDNHEP) Datuk Seri Alexander Nanta Linggi untuk meneliti jika berlaku perlanggaran di bawah Akta Kawalan Harga dan Antipencatutan (AKHAP) 2011 berhubung kenaikan harga itu.

“KPDNHEP perlu tegas terhadap mana-mana pihak, tidak kira syarikat besar atau kecil yang mengambil untung berlebihan di bawah AKHAP… tindakan segera perlu diambil untuk menjaga kepentingan rakyat. Kita tidak akan membiarkan peniaga mengambil kesempatan pada waktu (sambutan) Hari Raya atau puasa untuk memberi tekanan kepada rakyat,” katanya.

Beliau berkata demikian semasa berucap merasmikan pasar raya MG CoopMart milik Koperasi Pekebun Kecil Daerah Bera Berhad (Kopbera) dan Jualan Harga Murah Semarak Ramadan Keluarga Malaysia Parlimen Bera di sini hari ini.

Turut hadir Menteri Pembangunan Usahawan dan Koperasi Tan Sri Noh Omar, Presiden Angkatan Koperasi Kebangsaan Malaysia Berhad (Angkasa) Datuk Seri Dr Abdul Fattah Abdullah dan Pengerusi Kopbera Tahzir Husain.

Selain KPDNHEP, Ismail Sabri berkata beliau juga telah meminta Menteri Pengangkutan Datuk Seri Dr Wee Ka Siong untuk mencari jalan penyelesaian bersama dengan pengendali syarikat penerbangan bagi mengurangkan harga tiket, dan menurutnya beliau difahamkan pertemuan dengan pihak-pihak terlibat telah berlangsung.

Isu harga tiket penerbangan ke Sabah dan Sarawak menjadi tajuk perbualan hangat sejak kebelakangan ini apabila harga yang dipaparkan pada laman web syarikat penerbangan dikatakan meningkat sehingga RM2,000 bagi penerbangan dua hala ke Sabah atau Sarawak, iaitu peningkatan kira-kira 566 peratus berbanding kebiasaan sekitar RM300 bagi perjalanan sama.

Sementara itu Ismail Sabri berkata mesyuarat jawatankuasa khas tangani kos sara hidup pada Jumaat ini akan meneliti cadangan beberapa kementerian khususnya KPDNHEP untuk memastikan harga barangan keperluan harian dijual pada harga munasabah dan tidak dinaikkan sewenang-wenangnya.

Mengulas mengenai kewujudan pasar raya oleh koperasi, Perdana Menteri menyatakan hasratnya untuk melihat lebih banyak koperasi menguasai rantaian peruncitan bagi memutuskan sistem orang tengah, yang akhirnya dapat membantu mengurangkan harga barang untuk manfaat pengguna.

Beliau berkata perkara itu tidak mustahil untuk dilakukan kerana jumlah koperasi di negara ini adalah besar, dan kerjasama erat antara koperasi membolehkan mereka terlibat di peringkat pengeluaran, pengedaran, pemborongan dan peruncitan.

‘Perjuangan’ mengatasi harga orang tengah bukan baru bagi Ahli Parlimen Bera itu, kerana ia telah mula dilakukannya sejak menjadi Menteri Pertanian dan Industri Asas Tani, malah beliau pernah mengisytiharkan 2014 sebagai tahun jihad untuk memerangi golongan berkenaan.

“Saya lancar jihad kerana kita tahu yang penentuan harga kadang-kadang dilakukan kumpulan kartel yang terdiri daripada orang tengah dan sebagainya. Waktu itu saya lihat sukarnya kehidupan nelayan yang selepas isyak menyabung nyawa turun ke laut, dan balik selepas subuh.

“Orang tengah menunggu di tepi pantai dengan seluar yang tidak basah pun, tetapi mereka yang untung manakala nelayan rugi kerana mereka mendapat harga murah (daripada orang tengah) dan pengguna juga rugi (kerana harga jualan tinggi),” kata Ismail Sabri.–AlHijrah Online


SIME DARBY PLANTATION BIMBANG BERDEPAN LARANGAN EKSPORT KE AMERIKA SYARIKAT

KUALA LUMPUR: Sime Darby Plantation Bhd (SDP) bimbang berdepan larangan eksport ke Amerika Syarikat (AS), berikutan syarikat itu dituduh menggunakan buruh paksa.

Tuduhan itu dibuat menerusi satu petisyen yang dikemukan kepada Jabatan Kastam dan Perlindungan Sempadan (CBP).

Petisyen itu dilapor dikemukakan oleh Liberty Shared (LS) bersama CBP pada 20 April 2020.

Menurut kenyataan itu lagi SDP langsung tidak diberikan ruang untuk menjelaskan petisyen berkenaan.

Malah SDP juga tidak diberikan maklumat berhubung tuduhan yang dibuat oleh LS.

“Amerika Syarikat penting untuk perkembangan pasaran produk kami walaupun nilai tahunan eksport SDP ke AS pada masa ini adalah jumlah sederhana sekitar USD 5 Juta,” jelas kenyataan SDP hari ini.

Syarikat itu juga menegaskan bahawa ia meletakkan sepenuh komitmen dalam menegakkan hak asasi manusia.

“SDP menjemput pihak LS untuk melakukan tinjauan bebas mengenai tadbir urus, prosedur dan praktik kami yang berkaitan dengan bidang-bidang yang menjadi perhatian.

“Kami akan terus berhubung dengan penuh ikhlas bagi mendapatkan maklumat lanjut berhubung tuduhan yang dibuat untuk kami menjelaskan kepada mereka,” menurut kenyataan SDP.

— AlHijrah Online.


SUKARELAWAN MYCORPS AGIH BANTUAN DI NEPAL

PARSA (Nepal): Sejajar dengan misi kemanusiaan membantu golongan yang memerlukan, sukarelawan MyCorps Asia Selatan 2.0 terus mengharumkan nama negara dengan menyalurkan bantuan kemanusiaan di Bangladesh dan Nepal.

Terkini, seramai 260 pelajar dari Sri Nepal Basic School di Kampung Bishamrampur di Parsa, Nepal, menerima bantuan persekolahan daripada kumpulan lima sukarelawan MyCorps yang ditempatkan di daerah itu.

Jurucakap
kumpulan itu, Siti Nadia Zakaria berkata pengagihan bantuan persekolahan itu
dilakukan menerusi Projek #Bag2School MyCorps Asia Selatan 2.0 membabitkan dana
USD650 (RM2640).

“Kesemua beg sekolah ini ditempah khas dari kilang beg di Birgunj selain bantuan alat tulis seperti pensel, buku, pemadam dan pengasah,” katanya dalam emel kepada AlHijrah Online menjelaskan sukarelawan MyCorps terbabit secara langsung dalam pembungkusan dan pengagihan bantuan persekolahan itu.

Siti Nadia berkata sukarelawan MyCorps juga turut menjalankan projek kebersihan oral untuk kanak-kanak, projek pendidikan awal kanak-kanak dan kelas bahasa di sekitar kawasan kampung terbabit.

Mengulas mengenai bantuan persekolahan itu, pengetua sekolah, Rahendra Prasad Patel berkata semua 260 pelajar terbabit tidak berkemampuan untuk membeli barang keperluan sekolah.

“Ibu bapa mereka kebanyakannya hanya bekerja sebagai buruh dan ladang bagi menampung kehidupan seharian,” katanya menegaskan pelajar dan ibu bapa terbabit amat menghargai sumbangan bantuan persekolahan itu.

Seramai 41 sukarelawan MyCorps kini berada di Nepal dan Bangladesh dalam misi kemanusiaan selama dua bulan sehingga akhir bulan ini bagi membantu meringankan beban masyarakat di mana mereka ditempatkan.

MyCorps
adalah program pembangunan sukarelawan belia di bawah Kementerian Belia dan Sukan
yang setakat ini menyaksikan sukarelawan terpilih dihantar ke luar negara, termasuk
di negara-negara Asia, Timur Tengah dan Afrika bagi menjalankan misi kemanusiaan

Sebelum dihantar mengikuti misi kemanusiaan di dalam atau luar negara, sukarelawan diberikan latihan secara intensif selama sebulan membabitkan lebih 20 modul pengajaran yang dikemudikan profesional dan pakar dalam bidang kemanusiaan, media, pemasaran, komunikasi dan bidang berkaitan lain. – AlHijrah Online/Syed Azwan Syed Ali


NAZRI AZIZ POSITIF COVID-19

KUALA LUMPUR: Ahli Parlime Padang Rengas, Datuk Seri Mohamaed Nazri Abdul Aziz disahkan positif COVID-19.

Beliau disahkan positif semalam selepas melakukan ujian saringan kerana menjadi kontak rapat dengan seorang pesakit COVID-19 menerusi sidang media yang dilakukannya beberapa hari lalu.

Menurut Nazri, ujian saringan dilakukannya sebaik sahaja mendapat maklumat penulis, Zaharin Mohd Yasin, yang hadir ke sidang medianya telah disahkan positif COVID-19.

“Zaharin, masukkan dalam blog dan kata dia positif COVID-19.

“Saya pun buatlah ujian dan sah saya COVID-19 positif semalam,” katanya memetic laporan Malaysiakini hari ini.

Nazri ketika ini dilapor sedang menjalani kuaranti di Hospital Raja Perempuan Zainab di Kota Bahru, Kelantan bermula semalam. – AlHijrah Online